
ILIE PARVU 


um se interpreteaza 
operele filosofice 


($) punct 


„Există învăţaţi pentru care istoria filosofiei (a celei vechi ca si 
a celei noi) este insasi filosofia; Prolegomenele de faţă nu sunt 
scrise pentru aceştia. Ei vor trebui să aştepte până când cei ce 
se străduiesc să se adape chiar de la izvoarele raţiunii isi vor fi 
desăvârşit lucrarea şi abia atunci le va veni şi lor rândul să dea 


lumii de veste despre cele întâmplate.” 


IMMANUEL KANT 


„Primele încercări de a indeparta corabia logicii de terra firma 
a formelor clasice au fost cu siguranţă îndrăzneţe, considerate 
din punct de vedere istoric. Dar ele erau stânjenite de strădania 
de a obţine «corectitudinea». Acum, acest impediment a fost 
depăşit, şi in faţa noastră se află un nesfârşit ocean de 


posibilităţi nelimitate”. 


RUDOLF CARNAP 


Necesitatea şi posibilitatea interpretării 


„Cea mai sigură caracterizare generală a tradiţiei filosofice 
europene este aceea de a spune că ea constă dintr-o serie de 
note de subsol la Platon“ (1). Această celebră formulare a lui 
Whitehead, departe de a exprima o apreciere negativă la adresa 
filosofiei europene, instituie mai degrabă comentariul şi inter- 
pretarea marilor opere ale filosofiei ca un gen filosofic eminent. 
Departe de a fi un produs secundar, cu o semnificaţie doar 
didactică, comentariul s-a constituit în istoria filosofiei ca un gen 
filosofic de prim ordin, fiind ilustrat de strălucite construcţii her- 
meneutice, devenite ele însele opere esenţiale pentru devenirea 
gândirii filosofice europene. Explorând semnificaţiile adânci şi 
virtualităţile unei opere, interpretarea ei o transforma, dupa 
acelaşi autor, într-o „inepuizabilă mină de sugestii” (2), într-o sursă 
permanentă de inovaţii filosofice. În felul acesta comentariile 
marilor opere le intrefin „acţiunea lor istorică”, le conservă potenţialul 
pentru dezvoltări viitoare, transformându-le în paradigme perma- 
nente ale tentativelor de reconstrucţie raţională a lumii, proprii 
dintotdeauna filosofiei. 

Prin interpretarea operelor fondatoare filosofia rămâne 
permanent în dialog nu doar cu formele mereu noi ale experienţei 
umane, dar şi cu trecutul ei propriu. Fiind eminamente 
interpretare în vederea înţelegerii sau explicarii experienţei 
umane complete, filosofia îşi subsumează la nivelul cel mai 
profund al realizărilor ei (teoriile categoriale nefiind altceva decât 
„scheme de interpretare”), ca o parte a celei mai relevante 

experienţe, înseşi creaţiile ei anterioare, operele cele mai 
semnificative din istoria ei. în felul acesta interpretarea creaţiilor 
filosofice devine o „aplicaţie paradigmatică” şi un veritabil „test“ 
pentru schema de reconstrucţie raţională a oricărei filosofii. 
Proiectarea în cadrul ei, prin „generalizare imaginativ”, nu doar 
a pattern-urilor ce definesc articulațiile fundamentale ale exis- 
tentei, dar şi a marilor realizări ale filosofiei anterioare, ale celei 
mai originale forme a experienţei umane, cum considera Heideg- 
ger a fi filosofia, contribuie nu doar la „ilustrarea“ acelui nou „proiect 
de lume”, ci şi la elaborarea lui constructivă, la demonstrarea 
adecvării lui explicative. 

Printr-o fericită transpunere a semnificației unei teoreme de 
logică la nivelul artei poetice, Ion Barbu spunea: „Dacă o poezie 
admite o explicaţie, raţional admite atunci o infinitate“ (3). În 
contrapunct, un mare metafizician contemporan afirma: „Dacă 
o operă admite o singură interpretare, atunci ea nu admite în 
principiu nici una”. Cele două afirmaţii, care par a constitui un 
paradox, închid împreună starea operei (teorie ştiinţifică, creaţie 
artistică, construcţie filosofică): deschiderea, pluralitatea sensurilor 
sau a modelelor. Părăsind idealul unei „exegeze absolute“, al 
unei unice interpretări care să ofere sensul unei întregi opere, 
critica filosofică modernă nu a dezarmat întotdeauna, degenerând 
într-un impresionism facil şi neangajat, sau nu a disperat în faţa 
interpretărilor divergente, ci şi-a intensificat efortul de „proiectare“ 
a operelor filosofice pentru a dobândi, dacă nu un model raţional 
unic al substanţei ideatice a lor, cel puţin o perspectivă mai 
cuprinzâtoare pentru înţelegere. Dând din nou cuvântul poetului- 
matematician-filosof: „Dar tocmai de aceea, din cauza acestei 
mari libertăţi în construirea explicatiei, se cuvine ca preferința 
noastră să fie câlăuzită de o alegere. În cazul de faţă vom face 
alegerea în vederea unei cuprinderi spirituale cat mai mari” (4). 
Dan Barbilian formula astfel drept criteriu de selecţie a alterna- 
tivelor „forţa interpretativă”, capacitatea unei interpretări de a 
întemeia statutul şi locul operei într-o perspectivă a spiritului 
mai cuprinzătoare. 

Eliberarea de idealul unui unic model (stabilită, în cazul 
ştiinţelor exacte, de teoreme de logică matematică, de semni- 
ficatie nu doar critică, ci şi constructivă, ele aflându-se la originea 
celei mai înalte trepte de abstracţie în construcţia logicii (logica 

generala sau teoria abstractá a modelelor), nu a abandonat critica 
filosofica unei intreprinderi arbitrare, ci i-a solicitat, dimpotriva, 
o angajare mai profunda a eforturilor analitice, transformand-o 
intr-o activitate reflexivà esentialà, un act autentic de filosofare, 
un pandant esential al oricarei constructii filosofice moderne. 

Întrucât interpretarea, devenită veritabilă „paradigmă a culturii 
contemporane“, apare în toate domeniile acesteia, de la creaţia 
poetică la ştiinţa fundamentală şi de la teologie la metafizică, 
este necesară o prealabilă determinare a intelesului celui mai 
general al conceptului de interpretare. Aceasta nu va fi o definiţie 
esentialista, ci, pornind de la modelele exemplare ale acestei 
întreprinderi raţionale, formularea unor condiţii generale pe care 
o strategie cognitivă ar trebui să le satisfacă pentru a fi acceptată 
ca „raţionament interpretativ“. La acest nivel de generalitate pot 
fi propuse doar criterii minimale, ele fiind suplimentate, în fiecare 
context determinat, de constrângeri specifice pentru determi- 
narea „cadrului teoretic al interpretării”. Printre aceste condiţii 
generale se pot considera următoarele: 


1. Existenţa unui „obiect“ al interpretării, care este în mod 
esenţial un artefact, un produs al culturii şi civilizaţiei umane: 
ideea „interpretării“ sugerează că ne angajam în activitatea de 
examinare a acestui „ceva“ pentru a-i descifra semnificaţia. Acest 
gen de entităţi ce pot constitui obiectul interpretării („lucruri 
care au semnificaţie sau sens”) nu trebuie să fie stări, evenimente 
sau obiecte naturale; expresiile de genul „norii sunt semnul ploii”, 
care ataşează „sensuri” unor fenomene naturale, trebuie consi- 
derate, în acest context, cel mult „metafore animiste pentru 
conexiuni cauzale între evenimente, literal, lipsite de sens” (5). 


2. Acest obiect al interpretării, ca orice entitate, trebuie 
individuat, eventual până la identitate: afirmarea existenţei lui 
trebuie testată prin criterii de identitate. Vorbind de un „obiect 
care poate sau pare a avea sens şi de aceea necesită interpretare 
pentru a fi înțeles“, el va fi individuat prin prezenţa unui text: 
„Dacă vom izola ce anume pare că unor afirmaţii dintr-o conver- 
satie, legi, romane, porunci divine, vise le conferă sensuri 
(naturale ~ n.n.), vom ajunge la ceva ce va trebui numit un text. 
A spune despre toate aceste producţii că au sens este a spune 

că fiecare dintre ele consistă dintr-un text” (6). Indiferent care 
ar fi , materia" primă a acestui text, prin structura lui „sintactică“ 
textul oferă prima posibilitate de individuare a obiectului 
interpretării. 

Prezenţa unui text ca „suport al identificării” nu decide incă 
problema identităţii obiectului interpretării: ea nu ne angajează 
în rezolvarea unei mari teme disputate de teoreticienii inter- 
pretării: „Validitatea unei interpretări consistă în descoperirea 
unor asemenea sensuri prin interpretările noastre?"(7). În unele 
domenii sunt teorii care consideră că sensul unui text este 
complet determinat prin structura sintactică a acestuia, astfel 
interpretarea doar constată un fenomen preexistent. Alte concepții 
considera că interpretarea presupune un alt sens al „sensului“: 
pentru Freud, de exemplu, interpretarea înseamnă găsirea în 
ceva a unui sens ascuns. În aceste condiţii, modelul semantic n-ar 
fi tema interpretării, ci cel mult o preconditie. 

Unii autori consideră că textul, prin structura lui de suprafaţă, 
nu este suficient pentru identificarea obiectului interpretării; mai 
mult, pentru a fi un asemenea obiect al interpretării, un text nu 
poate fi luat abstract, indiferent de „ce semnifică el”. De aceea, 
s-a propus un al doilea criteriu de existenţă: sensul textului este 
criteriul de identitate, el transformă un simplu text într-un obiect 
al hermeneuticii; textul este o funcţie a ceva ce poate semnifica 
(8). Acest criteriu este concordant cu ideea că sensul nu preexista 
într-un text, ci el este „construit“ şi ataşat textului tocmai prin 
interpretare; textul devine obiect al interpretării prin atitudinea 
interpretativă, prin proiectarea în cadrul lui a unui sens. 


3. A treia condiţie a interpretării, dupa Moore, implică un set 
de valori care impun considerarea unui „fenomen ca un text ale 
cărui interpretări ne dau noi temeiuri” (9). Acest apel la valori ar 
răspunde la întrebarea „validității“ unei interpretări: „o interpretare 
a unor fenomene e validă numai atunci când ea serveşte maximal 
valorile care ar justifica tratarea acestui fenomen ca un text” (10). 
Aceste valori pot fi ale cunoaşterii, moralei, acţiunii etc. O inter- 
pretare corectă a unei constituţii politice este aceea care conduce 
la o rezolvare paşnică în termeni maximali a disputelor politice, 
la pacea socială, la eliminarea erorilor morale grave etc. 

Aceste constrangeri nu rezolva, neproblematic, situatia inter- 
pretarii, chiar la acest nivel general de abordare. In functie de 
anumite teorii sau modele ale interpretarii, unele dintre aceste 
conditii sunt accentuate, altele fiind diminuate sau chiar eliminate. 
De aceea, nu trebuie sa le consideram „condiţii necesare” ale 
interpretării, într-un sens logic strict, ci mai degrabă un gen de 
repere ale unui cadru de abordare a interpretării. 

Pe de altă parte, cu toată diversitatea „modurilor“ interpretării, 
va trebui să distingem acest procedeu în raport cu alte intre- 
prinderi raţionale: descrierea (sistematizarea etc.) şi explicaţia 
(înţelegerea). De multe ori, în diverse contexte sau în diverse 
concepţii asupra interpretării, „raţionamentul interpretativ” tinde 
să se apropie, uneori până la confuzie, de aceste proceduri. 
Trebuie să considerăm, în general, interpretarea ca o activitate 
raţională mediatoare, o trecere de la descriere la explicaţie, o 
transformare a unui corpus empiric (rezultat al descrierii) într-un 
punct de plecare al explicatiei teoretice, al formulării explicite a 
structurilor unui câmp al existenţei printr-un model explicativ. 
Evident, nu avem un simplu demers liniar, interpretarea poate şi 
trebuie să beneficieze de rezultatele explicatiei; la rândul lui, un 
model explicativ poate fi interpretat, i se pot evidentia semnifica- 
tiile ‘lui mai generale. Avem astfel, mai degraba, un proces intr-o 
desfăşurare continua, deschis, in care „momentele” lui se intre- 
pătrund şi se potenteaza reciproc. Situarea epistemologică a 
interpretării propuse mai sus serveşte numai prima facie la 
determinarea statutului ei raţional. 

Condiţiile sau parametrii amintiţi mai sus ai unei teorii-cadru 
a interpretării trebuie însoţiţi, pentru fiecare domeniu sau 
context, de noi constrângeri sau criterii de adecvare. Pentru 
interpretarea operelor filosofice se cer satisfăcute câteva condiţii 
elementare ale analizei, care definesc o „interpretare minimală” 
sau, mai corect, parametrii minimali ai oricărei interpretări. Printre 
aceste „constrângeri minimale” ale interpretării filosofice, cele 
mai importante par a fi următoarele: 


A. Indicarea „genului literar“ căruia îi aparţine prin intenţie 
sau realizare o operă filosofică. Filosofia concurează literatura 
din punctul de vedere al diversităţii genurilor şi stilurilor. Astfel, 
întâlnim în filosofie: dialoguri, poeme, fragmente, eseuri, afo- 


14 llie Parvu 


risme, meditatii, discursuri, imnuri, critici, scrisori, summae, 
enciclopedii, testamente, parerga, gânduri, suplimente, comentarii, 
cercetări, tratate, confesiuni, prolegomene, jurnale, cărți de gen 
obişnuit şi multe alte forme care nu au identitate generică sau 
care constituie ele însele genuri distincte: Holzwege, Gramma- 
tologii, Postscripturi nestiintifice, Genealogii, Istorii naturale, 
Fenomenologii, pentru a nu uita tipurile standard ale formelor 
literare, romane, piese de teatru etc. (11). Dacă s-a argumentat 
ca opera filosofică „profesională” este un rezultat evolutionist, 
apărut prin selecţia naturală dintr-o diversitate sălbatică de forme 
darwinizate în uitare din cauza neadaptării, un stadiu în progresul 
filosofiei câtre adevărata ei identitate (12), multiplicitatea speciilor 
ei n-a putut fi redusă la un „format standard”, în ciuda aspiratiei 
perene a filosofiei la universalitate, necesitate şi adevăr. 


B. Stabilirea, chiar şi cu aproximaţie grosieră, a tipului de discurs 
caracteristic acelei opere: direct-teoretic, metateoretic, critic-reflexiv 
sau, in alt orizont, descriptiv, normativ sau reconstructiv. Desi acest 
al doilea criteriu pare a fi relevant numai pentru construcţiile 
sistematice ce-şi găsesc expresia mai ales în tratate, investigaţii, 
comentarii scolastice etc., aceasta este doar o aparenţă: poemele 
antice ale naturii, dialogurile lui Platon, eseurile, confesiunile 
sau meditaţiile nu constituie mai putin locul natural in care s-au 
construit scheme de reprezentare ale organizării existenţei ca 
totalitate şi, ca teorii sui generis, ele trebuie intelese din punctul 
de vedere al ierarhiei limbajului sau al intenţiei in care este 
vizat „obiectul“. 


C. Căutarea temei sau a motivelor dominante ale unei opere, 
cele care-i determină „forma internă“, coerenţa şi unitatea; în 
ciuda unui aparent paradox, chiar şi eseurile „perspectiviste” 
trebuie să aibă o supracoerentá stilistică. | 


D. Surprinderea „accentului transcendental“ al operei, cum 
spunea Lucian Blaga, a acelui mod particular în care fiecare filosof 
proiectează faptele existenţei pe un plan secund al imaginaţiei 
reconstructive („braţ abătut al unei alte durate“, cum se exprimă 
poetul Ion Barbu), suspendându-le realitatea lor nemijlocită pentru 
a le înscrie într-un orizont de semnificaţii. Acest accent transcen- 

dental, o „diferenţă care creează o diferenţă”, ne informează 
asupra tensiunii interioare a unei opere, a modului în care ea 
configurează marile opoziții ale spiritului rational. 

Nu este necesar să adaugam, cu titlu special, că înainte de 
orice asemenea situare minimală a operei este esenţială stabilirea 
textului ei cât mai aproape de intenţiile autorului. Munca filologiei 
critice este evident o preconditie a exerciţiului hermeneutic, 
dar, ca şi in cazul traducerii, ea nu este liberă de interpretare; 
dimpotrivă, o lectiune cât mai fidelă a unui text nu poate decât 
să profite de pe urma unor exegeze şi experimente critice. Nu 
sunt puţine exemplele de lectiuni corecte ale unor manuscrise, 
rezultate numai in urma comentariilor critice. Asa-numitele ediţii 
critice sau standard ale operelor sunt rezultatul unor etape ale 
exegezei acestora. 

Toate aceste constrângeri elementare ale interpretării orien- 
tează analiza semnificatiilor, protejând-o de eventuale fundaturi, 
limitând aventura unei hermeneutici bastarde. Ele eliberează 
din materia unui text un prim „construct“, ce nu epuizează analiza, 
dar o îndepărtează de numeroase fundaturi, de „neadecvarea la 
obiect“. Interpretarea minimală proiectează explicit forma 
filosofică a operei, „forma ştiinţifică” a unui sistem de gândire, 
cum se exprima Kant. Ea nu este un început absolut si naiv" al 
interpretării, rodul unei lecturi preliminare: acest „minimal“ 
trebuie conceput ca prim într-o ordine a întemeierii raţionale, şi 
nu a desfăşurării efective a studierii operelor. Uneori acest „canon 
al interpretării“ este sugerat sau propus explicit de autorii înşişi, 
fie în prefetele lor metodologice, fie în reflectiile critice ce 
însoțesc între articulațiile interne ale concepţiei. Neconcordanta 
dintre unele enunturi metafilosofice explicite ale autorilor si 
profilul operelor, aşa cum acesta este construit de diferite 
modalităţi de analiză şi interpretare, a generat celebra problemă 
a „secretului metodologic“ al unor mari creaţii sau creatori din 
cunoaşterea teoretică, subiect preferat al unor istorici contem- 
porani ai ideilor. De aceea, este oarecum de înţeles pretenţia lui 
Heidegger, urmându-l in această privinţă pe Kant, că unei 
interpretări filosofice trebuie să-i pretindem să înţeleagă pe filosofi 
„mai bine decât s-au înţeles ei înşişi”. Presupozitia acestei 
asertiuni nu este că Aristotel, Platon sau Kant ar fi „depăşiţi“, ci 
că opera lor este densă şi originară, ceea ce permite celor de 

azi sa incerce o refacere a ei pe alte temeiuri. A fi capabil sa fii 
inteles mai bine si a merita sa fii mai bine inteles este un 
privilegiu, şi nu indicarea unei calităţi inferioare” (13). 

Asumarea responsabilitatii fata de propria ei experienţă 
ideatică i-a impus filosofiei o mare varietate de tipuri şi niveluri 
de interpretare a operelor filosofice, o multitudine de proiectări 
ale gândirii filosofice în vederea resemnificării ei în acord cu 
noile transformări conceptuale ale filosofiei. După fiecare trans- 
formare filosofică gândirea speculativă isi redefineşte trecutul, 
reinvesteste operele fondatoare cu noi sensuri, le reconstruieste 
orizontul tematic şi argumentativ pentru a participa la noile 
demersuri constructive şi critice. 

Primul „moment“ al apropierii gândirii anterioare în noile 
orizonturi de reflecţie îl reprezintă exegeza sau comentariul 
istoric-critic. Îndeletnicire ce presupune competenţe multiple 
(filologice, istorice, logice etc.), propunând un „model al sem- 
nificatiei^ care se vrea cât mai „ataşat“ de intenţia autorului, 
exegeza studiază influenţele care au prezidat la geneza ei, diferitele 
conexiuni sau influenţe contemporane, configurând teoria sau 
sistemul de gândire al unui filosof ca operă a unui context teoretic 
şi cultural particular. Condiţie iniţială pentru alte forme mai 
„constructive“ ale interpretării, această „arheologie a ideilor” nu 
se poate dispensa, la rândul ei, de rezultatele altor tipuri şi metode 
ale cercetării. Însuşi „textul canonic” al operei care se constituie 
în interiorul acestei exegeze este mai degrabă un construct al 
cercetării decât un simplu fenomen de constatat şi prezentat 
într-o neutralitate completa. Cu toate acestea, exegeza unei opere 
e animată, în primul rând, de intenţia de a stabili „realitatea“ 
operei într-o formă cât mai autentică, străină de imixtiuni arbitrare. 
Acest ideal se poate aproxima nu prin renunţarea deliberată la 
rezultatele unor tipuri mai sofisticate de interpretare, ci prin 
reluate confruntări şi comparații ale acestora, printr-o temperare 
reciprocă a unor excese ale interpretărilor. Sarcina exegezei este 
de a stabili o realitate spirituală materializată într-un text credibil, 
acceptat ca punct de plecare în „înţelegerea“ semnificației operei. 

Exegeza poate fi considerată forma prin excelenţă a ceea ce 
W. Stegmueller numeşte interpretarea directa a unei opere 
filosofice. Ca abordare posibilă a unui sistem filosofic, aceasta 
se distinge de „metoda reconstrucției raţionale” a ideilor. 

Interpretarea directă urmăreşte să „analizeze si sa descrie într-o 
manieră sistematică ceea ce un filosof a gândit (inteles)” (14); in 
cazul în care ar avea succes, această metodă directă ne-ar 
prezenta o „interpretare adevărată” a ideilor filosofului. Dată fiind 
disparitatea în privinţa standardelor de claritate şi precizie 
conceptuală dintre perspectiva noastră şi aceea a operelor 
trecutului, cel mai adesea o asemenea interpretare poate oferi 
o critică severă a vechilor sisteme, atât în privinţa formulării 
problemelor cât şi a soluţiilor prezentate, filosofia unui autor 
fiind considerată dacă nu incomprehensibilă, cel puţin greu de 
formulat ca „o teorie rezonabilă şi consistentă” (15). Folosind 
termenii contemporani, comentariul direct n-ar putea produce 
decât o „reprezentare vagă“, o imagine aproximativă a unei opere 
anterioare. Reconstrucţia raţională ar avea alte intenţii şi, 
corespunzător, alte rezultate. Pentru ea, nu are sens să ne între- 
bam dacă este o „interpretare adevărată“; ea intenţionează mai 
degrabă să cerceteze arhitectonica operei, structurile ei subia- 
cente, modurile argumentative şi astfel să ne prezinte sistemul 
filosofic ca o teorie posibilă, să-i dezvăluie potenţialul pentru 
dezvoltări şi angajari constructive contemporane, să o reformu- 
leze într-o manieră care să „satisfacă mintea noastră filosofică, 
nu 'doar curiozitatea noastră istorică” (16). 

Disocierea propusă de Stegmueller poate fi acceptată doar ca 
o primă aproximare a perspectivelor metodologice şi teoretice în 
interpretarea filosofică. Ea este însă prea tranşantă, reducând 
esențialmente spectrul larg al modalitatilor de interpretare la două 
poziţii extreme. Metodologia filosofică a construit o varietate mult 
mai mare de tipuri sau modele ale interpretării, multe dintre acestea 
fiind combinaţii ale unor perspective şi tehnici de analiză greu 
reductibile la cazurile-limită ale schemei lui Stegmueller. Practic, 
fiecare orientare semnificativă din filosofia contemporană şi-a asociat 
sau s-a convertit într-o perspectivă de reconstrucţie a ideilor, operelor 
sau textelor filosofice. Astfel, într-o enumerare aproximativă, putem 
distinge, ca tipuri sau modele ale interpretării: exegeza istorico-critică, 
interpretarea fenomenologică, structuralismul, hermeneutica, 
perspectiva logic-analitică, deconstructionismul etc. Departe de a 
fi un subprodus al unor concepţii filosofice actuale, ele sunt o 
componentă majoră a gândirii filosofice, ilustrând tocmai 
propensiunea filosofiei contemporane spre autoreflectie, tentativa 

de a-şi asuma experienţa anterioară ca una dintre „aventurile 
ideilor” de ordin fundamental. Diferenţele dintre aceste tipuri de 
interpretare ţin de modul în care se identifică „obiectul“ 
interpretării (opera, teoria, textul), de perspectiva filosofică în 
care sunt proiectate aceste „entități“, de instrumentele meto- 
dologice la care se face apel, de condiţiile de adecvare pe care le 
asumă, respectiv de „libertăţile“ pe care le îngăduie, de „distanţa“ 
fata de obiect, pe care o presupun ca fiind optima unui exerciţiu 
critic relevant, de semnificaţia sau intenţia finală a întregii întreprin- 
deri interpretative. În mod fundamental însă, aşa cum vom vedea, 
modurile interpretării se diferenţiază în primul rând prin felul în 
care concep ontologia operei filosofice, tipul de existenţă atribuit 
produselor creativităţii filosofice. 

Abandonarea idealului unicitatii şi imanentei sensului unei 
opere filosofice (sau ale unei creaţii teoretice sau artistice) a 
generat o mare libertate hermeneutică, multiplicarea perspec- 
tivelor şi modalitatilor interpretării. Fiind ele insele interpretări 
ale lumii sau propunând scheme generale de reconstrucţie a 
existenţei ca totalitate, marile opere filosofice solicită la nivelul 
metafilosofiei examinări ce se vor realiza într-un spirit consonant 
cu propria lor natură; de aici, diversitatea, deschiderea indefinità 
a interpretării. Operele cu adevărat importante continuă să focali- 
zeze atenţia generaţiilor succesive de filosofi, adesea pentru 
raţiuni incompatibile. Aceasta este, cel mai adesea, marca 
exemplaritatii lor. 

Aceeasi ratiune care justifica multiplicitatea perspectivelor 
interpretative asupra unor opere întemeiază însăşi posibilitatea 
interpretării în genere. De ce e necesară şi posibilă interpretarea 
unor opere filosofice? Trecând peste truismul că evoluţia concep- 
tuală a filosofiei impune reproiectarea sistemelor trecutului pentru 
a fi receptate de spiritul contemporan, temeiul de posibilitate a 
unei întreprinderi exegetice constă tocmai în natura nondescrip- 
tivă a teoriilor filosofice: ele nu „livrează” informaţii asupra unui 
obiect determinat; ele nu se constituie prin generalizări inductive 
asupra faptelor, reproductibile, la rigoare, de orice persoană în 
condiţii similare; nefiind descrieri ale unor lucruri observate, ci 
produse ale raţiunii speculative, schemele de interpretare ale 
filosofiei necesită, la rândul lor, pentru a-şi împlini semnificaţia, 
exerciţiul critic şi hermeneutic. Dacă este valabilă afirmaţia lui 

Whitehead despre relatia dintre filosofie si stiinta (,Cu succesui 
filosofiei, obisnuintele oarbe ale gândirii ştiinţifice sunt transfor- 
mate în explicaţii analitice” (17) atunci, aceeaşi relaţie trebuie 
asumată şi de filosofie intre momentele imanente ale ei. Dacă 
„in realizările teoretice Universul sau, cel puţin, anumiţi factori 
ai lui sunt intelesi esențialmente ca exemplificand un sistem 
teoretic” (18), filosofia, ca şi ştiinţa in momentele ei speculative, 
reprezintă nu un corp de simple asertiuni asupra unei realități 
preexistente, ci o opera reconstructiva, de proiectare, selectie 
si interpretare a experientei. Insasi existenta filosofiei ca reprezen- 
tare imaginativa necesita reflectia critica asupra condiţiilor ei de 
posibilitate. Absenta unei ,completitudini a descrierii”, care sa 
determine un unic model al lumii reprezentate, proprie concep- 
tualizării filosofice, implică o complementară analiza a „formei 
reprezentării”, a condiţiilor în care aceasta este în genere posibilă. 
Imposibilitatea ,exactitatii” enunturilor filosofice („În afara 
unei înţelegeri metafizice complete a universului e dificil să se 
înţeleagă orice propoziţie în mod clar şi distinct, în ceea ce pri- 
veşte analiza elementelor ei componente” (19)), exactitate ce 
ar garanta ,transparenta" reprezentării, ca si ineficacitatea unei 
metode specifice („Rațiunea speculativă este prin însăşi esenţa 
ei n&stingherită de metodă. Funcţia ei este să pătrundă pana la 
temeiurile generale dincolo de orice temeiuri limitate, să înţeleagă 
toate metodele ca fiind determinate de natura lucrurilor numai 
prin transcenderea oricărei metode“ (20)), face ca filosofia să-şi 
formuleze un ideal interpretativ care să-i ghideze eforturile 
constructive. Limitarea inerentă oricărei scheme abstracte de 
idei generale impune cu necesitate reflectia asupra condiţiilor ei 
de posibilitate şi aplicabilitate, asupra relevantei ei dincolo de 
domeniul iniţial care i-a servit ca „experienţă fondatoare”. Acelaşi 
Whitehead scria: „Arta raţiunii speculative constă la fel de mult 
in transcenderea schemelor conceptuale ca şi în utilizarea lor" 
(2 1). Necesitatea transcenderii oricăror scheme de idei, oricărui 
proiect de categorializare a lumii („sistem interpretativ general”) 
face din „disciplina Raţiunii speculative” o deliberare continuă 
asupra condiţiilor de posibilitate şi adecvare a oricărei filosofii. 
Necesitatea interpretării creaţiilor filosofice este determinată 
şi de multiplicitatea ireductibilă a sistemelor de reprezentare a 
lumii propuse de diferite filosofii şi, pe alt plan, de valoarea 

limitată a experienţei ca factor de discriminare între asemenea 
viziuni alternative. Abandonarea „sofismului dogmatismului“, a 
ideii că „filosofia s-ar putea construi pe temeiul ideilor clare şi 
distincte” (22), conduce la acceptarea existenţei unor „scheme 
cosmologice” alternative, nu doar simplu diferite, ci adesea reciproc 
contradictorii, fiecare dintre acestea putând „spune ceva care este 
in mod important adevărat” (23). Intervenţia examinării critice, a 
interpretării acestor construcţii ale raţiunii filosofice, îşi are un temei 
în însăşi constituţia ei epistemologică. Filosofia rămâne astfel nu 
doar un dialog cu lumea, ci şi un dialog cu ea însăşi, cu propriile ei 
realizări istorice sau alternative contemporane. 

Înainte de a trece prin filtrele unor reconstructii sistematice, 
o operă filosofică necesită un comentariu de tipul exegezei 
istorico-critice. Travaliul exegetic, filologic, istoric, logic, compa- 
rativist etc. poate fi considerat o încercare de prezentare a operei, 
condusă de un ideal modest, al supunerii la obiect, al fidelității 
faţă de textul, de realitatea ei nemijlocită. Deşi asemenea exegeze 
pot apela uneori la diverse tipuri de reconstrucţie filosofică (une- 
ori, tocmai pentru a propune lectiuni fidele), intenţia lor nu este 
explicit reconstructiva, ci mai degrabă restauratoare. Ele prega- 
tesc Forma" operei în vederea unor examinări ulterioare, o situează 
într-un topos de idei, îi determină filiaţiile conceptuale, geneza şi 
conexiunea ei cu alte opere ale aceluiaşi autor, în fine, îi 
circumscriu acţiunea ei istorică. Exegeza isi propune să dea seama 
de fiecare fragment al operei şi de operă ca întreg, fără a sacrifica 
ceva de dragul unei concepţii preformate despre semnificaţia ei. 
Ea trebuie să prezinte tipurile principale de interpretare a unor 
fragmente, argumente etc., ca şi problemele deschise, eventual, 
„golurile“ argumentative sau conceptuale ale unui sistem filosofic. 

Succesul exegezei depinde în mare măsură de utilizarea supra- 
vegheata critic a metodologiilor multiple, de înţelegerea corelatiilor 
posibile dintre textul original şi conceptele mai „exacte“ ale 
cercetării actuale. La limită, orice exegeză tinde să devină un 
„comentariu total”, să epuizeze resursele tuturor alternativelor 
interpretative. 

Perenitatea sau acţiunea istorică durabilă a operelor funda- 
mentale este asigurată şi de calitatea „literaturii secundare“, a 
comentariilor sau exegezelor, care adesea generează noi 
probleme, ce vor constitui, independent, sursa unor dezvoltări 

teoretice. Daca vom lua cazul comentariului lui Proclus la 
Elementele lui Euclid, acesta a reprezentat nu numai un model 
de interpretare a unei opere fundamentale, a realizárii supreme 
a matematicii grecilor antici, dar si sursa unei linii cu totul 
deosebite de cercetare: incercarea lui Proclus de a proiecta struc- 
tura demonstrativă a geometriei euclidiene in cadrele teoretice 
generale ale teoriei aristotelice a ştiinţei demonstrative, propusă 
de Analiticele secunde, a Convert" problemele lui Euclid în 
postulate ale teoriei, fiind astfel la originea tuturor încercărilor 
de a „demonstra” postulatului al V-lea al lui Euclid, soldate, peste 
veacuri, cu construcţia geometriilor neeuclidiene. 

Sub denumirea generică de comentarii sunt cuprinse nu 
numai exegezele istorico-critice, dar şi numeroase specii de 
interpretare a operelor filosofice. În sensul cel mai apropiat de 
exegeza critica, un comentariu trebuie să-şi propună ca scop 
principal „explicarea cât mai apropiată de text a conceptelor, 
tezelor şi procedurilor argumentative” ale autorului, care să 
precumpânească asupra interpretărilor avansate ale conţinutului, 
adesea contestabile (24). De la analiza termenilor până la prezen- 
tarea unei imagini complete şi integrate a teoriei, sarcina comenta- 
riului este de a „face inteligibile” structura şi demersurile operei 
din punctul de vedere al condiţiei contemporane a rationalitatii 
filosofice. Prin însăşi situaţia lui metodologică un comentariu 
direct, ce intenţionează doar să restaureze opera pentru a-i 
prezenta semnificaţia într-un mod transparent pentru spiritul 
filosofic actual, nu se poate lipsi de aportul interpretărilor 
reconstructive. Menirea lui nu este doar aceea de a imbalsama 
opera pentru a fi aşezată şi contemplată în muzeul istoriei ideilor, 
ci şi de a-i indica unele linii de forţă prin care această operă 
participă continuu la progresul ideilor. Dar intenţia lui principală 
se aseamână mai degrabă cu aceea a cercetătorului din ştiinţele 
naturii, considerând opera ca un „obiect“, o entitate sui generis, 
cu existenţă autonomă, cu o semnificaţie imanentă ce trebuie 
doar descoperită. Sarcina comentariului este de a restitui moder- 
nilor sensul unei opere anterioare, fără a-i violenta ontologia 
specifică. 


Lee fenomenologica 


Principalele tipuri de interpretare filosofica se disting, asa 
cum am spus, nu atat prin metodele sau tehnicile de analiza a 
operelor, cat mai ales prin atitudinile ontologice fundamentale 
asupra statului acestora. În mod esenţial, aceasta diferenţă mar- 
chează specificul interpretărilor fenomenologică, hermeneutică, 
logic-analitică, structuralistă, textualista, deconstructionista etc. 

Interpretarea fenomenologică, realizată exemplar de Heideg- 
ger, in Phaenomenologische Interpretation von Kants Kritik der 
seinen Vernunft (1927/1928), s-ar putea situa axiomatic sub celebra 
sa formulă din Sein und Zeit: La un nivel mai înalt decât realitatea 
se află posibilitatea. 

Heidegger işi ia ca îndrumător spiritual pe Kant însuşi, a cărui 
operă fundamentală îşi propune s-o interpreteze. În secţiunea 
„Arhitectonica raţiunii pure”, Kant scria: „nimeni nu încearcă să 
constituie o ştiinţă fără ca la fundamentul ei să nu-i pună o idee. 
Dar în elaborarea schemei, chiar definiţia care e dată de la început 
Ştiinţei corespunde foarte rar ideii sale; căci aceasta se află in 
rațiune ca un germene, în care toate părţile se găsesc ascunse 
incă foarte învăluit şi abia sesizabile observaţiei microscopice. 
De aceea, ştiinţele, fiind toate concepute din punctul de vedere 
al unui interes general, trebuie definite şi determinate nu după 
descrierea pe care o dă despre ele autorul lor, ci după ideea pe 
care o găsim întemeiată în raţiunea însăşi din unitatea naturală a 
părţilor, pe care el le-a adunat împreună. Căci atunci se va vedea 
că autorul şi, adesea, şi urmaşii lui cei mai indepartati ratacesc 

in jurul unei idei, pe care ei înşişi nu şi-au putut-o lămuri şi de 
aceea nu pot determina conţinutul propriu-zis, articulaţia (unitatea 
sistematică) şi limitele ştiinţei” (25). În alt loc, comentând pe 
Platon însuşi, Kant afirma: „Remarc numai că nu e nimic extra- 
ordinar... să înţelegi un autor mai bine decât s-a înţeles el insusi, 
şi anume prin comparatia ideilor pe care le exprimă asupra 
obiectului lui, dat fiind că el nu determinase indeajuns conceptul 
lui şi că, astfel, uneori el vorbea sau chiar gândea împotriva 
propriilor lui intenţii“ (26). 

„Zum Grunde liegen" (a se afla la bază) şi „besser verstehen" 
(a înţelege mai bine) — aceste expresii ce definesc poziţia spirituală 
a lui Kant faţă de operele filosofice constituie şi temele funda- 
mentale, care, în conexiunea lor reciprocă, definesc şi interpre- 
tarea fenomenologică heideggeriană. 


(i) Eine Idee zum Grunde liege. Interpretarea, departe de a se 
reduce la „etimologii”, cum îi ironiza Kant pe istoricii filosofiei, sau 
la „descrierile autorului”, la naraţiunea ideilor lui, trebuie, după 
Heidegger „să retraseze fundamentele sensului operei”, să proiec- 
teze opera în orizontul ei ontologic, determinând-o ca structură 
posibilă. Cu alte cuvinte, o interpretare fenomenologică a unei 
opere nu înseamnă o naivă câutare la un autor anterior a unor 
concepte analoge cu cele ale fenomenologiei, ci o reconstrucţie 
a fundamentelor operei astfel încât aceasta, ca structură teoretică, 
să fie înţeleasă din condiţiile ei de posibilitate. 


(ii) Besser verstehen. Interpretarea trebuie sa ofere o intele- 
gere filosofică a unei opere, eventual mai bună decât a autorului 
însuşi. „A înţelege mai bine o operă” nu înseamnă a o respinge, ci 
mai degrabă a-i prezenta „validitatea” ei (a-i determina mai bine 
conceptul, cum spunea Kant): „O filosofie posedă cu adevârat 
«validitate» atunci când propria ei putere este eliberată şi i se oferă 
posibilitatea de a produce un şoc şi a face o diferenţă. Aceasta se 
întâmplă numai atunci când filosofia în discuţie are posibilitatea de 
a spune ceea ce acea filosofie intenţiona sa spună” (27). 

O „interpretare reală”, de tip fenomenologic, a unei opere 
filosofice trebuie pregătită şi completată de exegeza istorico- 
critică; dar ea înseamnă cu totul altceva, şi anume înţelegerea 
filosofică a operei; a interpreta o operă filosofică astfel înseamnă 

„a dobândi o înţelegere filosofică a ei", „a învăța cum Sa filosofam” 
(28), a reconstrui acel orizont de inteligibilitate imanent operei 
şi care conţine in sine posibilitatea de a fi urmărit până la funda- 
mentele lui. 

Interpretarea fenomenologică necesită, după determinarea 
intenţiei fundamentale a unei opere, clarificarea: (a) orizontului 
general al cercetării; (b) domeniului investigaţiei; (c) planului 
structural al operei, „dispoziţia“ ei (29). Toate aceste obiective 
nu sunt caracteristice unei perspective tradiţionale a istoricilor 
filosofiei, despre care Kant, de exemplu, spunea: „După părerea 
lor, nu mai poate fi spus nimic ce să nu fi fost spus cândva, şi, 
neindoielnic, o asemenea afirmaţie ar putea trece drept o prezi- 
cere sigură şi despre tot ce va să vină; căci, de vreme ce mintea 
omenească a stáruit multe veacuri într-un chip sau altul asupra a 
nenumărate subiecte, nu va fi greu ca pentru orice lucru nou să 
poată fi găsit un altul vechi, care sa-i semene într-o oarecare 
măsură” (30). 

Reconstrucţia fenomenologică explorează condiţiile de 
posibilitate ale teoriei (operei), tematizarea originară care-i face 
cu putinţă obiectul de investigat şi orizontul general al inves- 
tigării, „sarcina principală a interpretării (noastre - n.n.) 
fenomenologice consistă în facerea vizibilă a acestui fundament 
si în determinarea lui pozitivă” (31). O asemenea întreprindere 
trebuie să se delimiteze de interpretările alternative, dar ea se 
justifică în primul rând nu prin critica acestora, ci prin contribuţia 
ei pozitivă. Radicalitatea interpretării fenomenologice este întărită 
de următoarea remarcă surprinzătoare a lui Heidegger (care se 
referea, în speţă, la interpretarea Criticii raţiunii pure în şcoala 
neokantiană de la Marburg): Din nou vedem aici că o modalitate 
(de interpretare — n.n.) radical eronată, atunci când este condusă 
cu rigoare ştiinţifică, este cu mult mai fructuoasă pentru cercetare 
decât zeci de aşa-numite adevăruri parţiale, în care se încearcă 
să se confere valoare fiecăruia şi tuturor aspectelor, deci nici 
unuia” (32). 

Interpretarea fenomenologică a unei opere transpune la 
nivelul ei specific întreprinderea fenomenologiei existenţiale, 
conferindu-i astfel acesteia un nou câmp de aplicaţie şi un test 
semnificativ. Fenomenologia existenţială vizează evidenţierea 
constituţiei de fiinţă a unor existente determinate; ca urmare, 


26 Ilie Pârvu 


interpretarea fenomenologică a operei vrea să-i determine aces- 
teia „posibilitatea ei interna”, proiectul ontologic în care aceasta 
isi află rădăcinile, acea deschidere asupra Fiinţei care-i determina 
tematizarea originară. 

Cum formulează explicit Heidegger, „Critica raţiunii pure nu 
este altceva decât punerea fundamentelor pentru o metafizică 
ca ştiinţă şi astfel punerea fundamentelor pentru filosofia pură 
ca atare“(33). De aceea, semnificaţia operei lui Kant trebuie 
înţeleasă ca fiind o teorie care readuce în centrul filosofiei 
metafizica, îi determină „existenţa, temeiul şi forma ei ca ştiinţă” 
(34). Interpretarea Criticii raţiunii pure înseamnă în acelaşi timp 
înţelegerea naturii însăşi a filosofiei in genere. Interpretarea 
fenomenologică a unei teorii va determina astfel în mod esenţial 
ideea de ştiinţă ca atare, temeiurile genezei şi ale articulării ei 
interne. În cazul criticii raţiunii pure ca disciplină (de observat 
că toate titlurile operelor importante ale lui Kant sunt în acelaşi 
timp denumiri ale unor discipline!), posibilitatea ei se întemeiază 
pe un anume orizont al preintelegerii Fiintei, aşa cum ştiinţa 
modernă a naturii, predetermina prin matematismul ei iniţial 
tipul de existenţă căruia i se vor aplica tehnicile matematicii şi 
metodele investigaţiei experimentale pentru a se determina tipul 
şi forma legilor naturii. Dacă fundarea unei ştiinţe inseamnă 
explicitarea şi justificarea ontologiei ei subiacente, fundarea unei 
teorii filosofice şi a intregii ştiinţe se va realiza printr-o ontologie 
fundamentală, „centrul filosofiei“. De aceea, oricare ar fi tema 
imediată a unei filosofii, intemeierea posibilităţii ei teoretice cere 
dezvăluirea ontologiei care o susţine. Numai astfel o interpretare 
devine radicală. 

În cazul Criticii raţiunii pure, schimbarea transcendentală care 
orientează filosofia asupra subiectului cunoscător nu înseamnă 
abandonarea ontologiei, ci transformarea ei într-un alt tip de 
raportare la Fiinţă. Formulată prin întrebarea "Cum sunt judecatile 
sintetice posibile a priori?, tema noii metafizici rămâne „ontolo- 
gicâ“, dar cercetarea ei nu mai priveşte direct obiectele: „Ceea 
ce va fi cercetat în privinţa posibilităţii şi a temeiului acestei 
posibilităţi este relaţia a priori a conceptelor pure ale intelectului 
şi a principiilor cu obiectele... modul specific in care ele se 
relationeaza a priori cu obiectele, adică, cum ele determina şi 
fundează a priori obiectele” (35). În termenii lui Kant, „ontologia 

este acea stiinta care construieste un sistem al tuturor conceptelor 
intelectului si al principiilor, dar numai în măsura în care ele 
sunt corelate cu obiectele cărora să li se poată acorda un sens şi 
care pot fi astfel confirmate de experienţă” (36). 

Critica raţiunii pure, ca disciplină teoretică, reprezintă astfel 
„întemeierea transcendentală a ontologiei ca atare“ (37). În opo- 
zitie cu şcoala de la Marburg (H. Cohen, P. Natorp), Heidegger 
consideră că filosofia transcendentală, teoria formulată de Kant 
în opera sa, nu este o „epistemologie a ştiinţelor naturii. Dim- 
potrivă, Critica fundează disciplina de bază a metafizicii, fundează 
filosofia transcendentală sau ontologia, fundează ştiinţa constituirii 
ontologice a fiintarilor în genere, a naturii în sens formal" (38). 
Insasi deductia transcendentală a categoriilor, care formează 
nucleul operei lui Kant, este înţeleasă de Heidegger ca „metoda 
examinării ontologice a elementelor cunoaşterii pure - intuiţia 
pură şi conceptele pure“ (39). 

Alte interpretări sau „concepţii eronate” asupra semnificației 
acestei opere blochează accesul la modul specific al gândirii 
transcendentale, dimensiunea ei filosofică ramanandu-le mereu 
strâină; ele nu „dau de veste despre cele întâmplate”. Aceste 
interpretări eronate sunt, dupa Heidegger: (a) ,neintelegerea 
metafizică”, (b) ,neintelegerea epistemologică” si (c) ,neintele- 
gerea psihologică“. Prima începe cu Fichte şi constă în transfor- 
marea „temei” Criticii, şi anume raţiunea umană finită, într-un 
Eu absolut. A doua, apărută in anii 1860, consideră Critica o 
teorie a cunoaşterii a ştiinţelor naturii. Această a doua neintelegere 
dă naştere celei de a treia, deoarece exista opţiunea conform 
căreia Critica investiga cunoaşterea ca atare şi, deoarece cunoas- 
terea era considerată un proces psihic, iar cercetarea psihicului 
era sarcina psihologiei, singura psihologie ştiinţifică fiind cea 
experimentală, s-a format opinia că este posibil şi necesar să i 
se ofere Criticii o fundamentare cu ajutorul psihologiei experimen- 
tale” (40). O intelegere realmente filosofică a intentiilor originale 
ale lui Kant şi cu aceasta „accesul“ la opera sa rămân astfel fara 
speranţe in aceste interpretări, chiar daca am considera „suma“ 
sau ,conjunctia" lor. Cercetarea fenomenologică se plasează într- 
o dimensiune ce le rămâne acestora pentru totdeauna ascunsă. 

Toate aceste „neînţelegeri“ au anumite justificări. Deoarece 
Kant n-a stabilit întotdeauna clar ceea ce era self-evident, şi 

anume faptul că in Criticá el are de-a face cu „raţiunea umană“, 
s-a ajuns ca sistemul lui să fie interpretat prin apel la o „conştiinţă 
în genere, nedefinită şi necunoscută” (41). De asemenea, nu 
pare a fi cert că investigaţiile din Critică se referă la cunoaştere? 
Da, spune Heidegger, numai dacă „investigația lui Kant e văzută 
din afară“. Dar astfel vom pierde cu totul semnificaţia „radicalizării 
problematicii filosofice” de câtre Kant. Interpretarea fenomeno- 
logică tinde să aducă la lumină acest orizont nou, profund, al 
cercetării lui Kant sau, cel puţin, „să introducă într-o nouă 
ambiguitate problemele pe care Kant le-a elucidat” (42). „Intenţia 
Criticii raţiunii pure rămâne de aceea cu totul ascunsă, dacă 
această operă este interpretată ca «teorie a experienţei» sau chiar 
ca teorie a ştiinţei pozitive a naturii. Critica raţiunii pure nu are 
cu «teoria cunoaşterii» nimic de-a face. Dacă, în general, ar avea 
vreun sens interpretarea epistemologică, atunci ar trebui să 
spunem: Critica raţiunii pure nu este o teorie a cunoaşterii ontice 
(Experienţa), ci una a cunoaşterii ontologice. Dar nici prin aceasta, 
care este foarte departe de interpretarea dominantă a Esteticii 
şi Analiticii transcendentale, esentialul nu este atins, şi anume 
ontologia ca Metaphysica generalis, i.e. nucleul fundamental al 
întregii metafizici, este pentru prima oară întemeiat şi adus la 
sine. Cu problema transcendentei, în locul metafizicii nu se pune 
«teoria cunoaşterii», ci ontologia interogată cu privire la posibili- 
tatea ei interna” (43). Prin „revoluţia copernicaná', pe care Kant 
a pretins că a realizat-o în filosofie, el a introdus problematica 
ontologiei în centrul reflectiei. Pentru a da seama de adevărul 
originar ontologic („adevărul transcendental’, care ar viza insesi 
condiţiile constituirii structurii de fiinţă a existentelor determinate), 
după care trebuia acum să se orienteze adevărul ontic (proiecţiile 
in cunoaştere ale acestor fiinţe determinate), nu mai putem 
presupune nimic ca dat, nici chiar „Faktum-ul adevărului ştiinţelor 
pozitive“ (44), care constituia premisa Criticii, ci va trebui să 
investigam direct temeiurile ontologiei. 

Pentru a-i acorda semnificaţie ontologică deplină Criticii, 
Heidegger va trebui să reinterpreteze însuşi principiul suprem al 
teoriei lui Kant, formulat de acesta astfel: „Condiţiile posibilităţii 
experienţei în genere sunt în acelaşi timp şi condiţii ale posibilităţii 
obiectelor experienţei“. Despre semnificaţia acestui principiu, 
Heidegger scria: „Cine intelege această propoziţie înţelege Critica 

ratiunii pure a lui Kant. Cine intelege pe aceasta din urma nu 
cunoaşte doar o carte din literatura filosofiei, ci cunoaşte o poziţie 
fundamentală a Dasein-ului nostru istoric, pe care nu o poate 
nici ocoli, nici sări, nici nega în vreun fel” (45). Reinterpretarea 
lui Heidegger porneşte de la un text al lui Kant pe care îl modifică, 
adaugandu-i in partea a doua articolui hotărât plural. Forma 
heideggeriana a principiului suprem al Criticii este urmatoarea: 
„Die Bedingungen der Móglichkeit der Erfahrung überhaupt sind 
zugleich die Bedingungen der Móglichkeit der Gegenstánde der 
Erfahrung" (46). Aceasta forma este insa singura care autorizeaza 
interpretarea relatiei exprimate prin ,sunt in acelagi timp” (sind 
zugleich) ca o relaţie de identitate, iar prin aceasta insâşi 
interpretarea ontologică a categoriilor. De notat că textul lui Kant 
nu este transformat în nici o traducere în alte limbi de circulaţie 
universală (engleză, franceză, spaniolă, italiană etc.). În mod de 
neînțeles, traducerea lui N. Bagdasar şi E. Moisuc corectează 
tacit textul lui Kant, cu exact adaugirea lui Heidegger. De 
observat, cu aceeaşi surpriză, că şi Constantin Noica, în încercarea 
sa de a adânci interpretarea lui Heidegger, porneşte de la o 
modificare şi mai drastică a textului kantian, care conţinea şi ea 
adaugirea lui Heidegger: „Condiţiile de posibilitate a experienţei 
sunt condiţiile de posibilitate a lucrurilor din experienţă”. O ase- 
menea reformulare a ideii (care pare a fi redată „din memorie“) 
poate permite să se deducă: „Transcendentalul înseamnă facerea 
cu putinţă a realului din experienţă, prin întipărirea formelor 
apriorice în real. Tot universul transcendentalului este urzeala a 
patrusprezece forme - timpul şi spaţiul, ca forme ale sensibilităţii, 
categoriile, ca forme ale intelectului — care trec din formalui lor 
în real". Demersul Kantian devine astfel un procedeu „constructiv 
pentru realitate“ (47). 

Orice interpretare trebuie să satisfacă anumite condiţii de 
adecvare, de conformitate cu tematica şi structura operei, pentru 
a nu se transforma într-o „lectură“ subiectivă, o proiecţie arbitrară 
a ideilor interpretantului, care transformă textul într-un prilej 
pentru o construcţie autonomă. Şi interpretarea fenomenologică, 
în ciuda radicalitatii ei, trebuie să fie astfel consistentă cu 
sustinerile fundamentale ale autorului, cu formulările lui explicite 
de metafilosofie, în măsura în care acestea, la rândul lor, sunt 
coerente cu realizările efective ale operei şi nu sunt doar o 

retorica menita sa plaseze acea opera sub autoritatea unor 
strategii metodologice si concepte generale admise de paradigma 
dominanta. Constructia interpretarii fenomenologice isi asuma 
şi determinarea explicită a condiţiilor de adecvare, examinarea 
critică a concordantei statutului operei cu prezentarea ei meto- 
dologică. „A inteiege un autor mai bine decât s-a înţeles el însuşi 
înseamnă a examina «descrierile» lui din perspectiva «funda- 
mentelor a ceea ce el a înțeles” (48). Metodologia interpretării 
fenomenologice, oricât de critică şi reflexiva, nu pretinde un 
acces absolut („în sensul râu”) la structura şi semnificaţia unei 
opere. Orice interpretare rămâne finită, necesitând reluări şi 
intemeieri viitoare. „O asemenea întreprindere se considera pe 
sine ca absolută în sensul autentic numai atunci când ea se 
înţelege pe sine ca finită” (49). 

Interpretarea fenomenologică nu proiectează direct asupra 
operei un model preconceput de intelegere; ea nu „plonjează în 
întuneric”, dispensându-se de munca preliminară de „familia- 
rizare” cu textul şi structura operei; ea necesită „examinarea 
conexiunilor inteme între parti, interpretarea seriei de demonstraţii 
— cunoaşterea conceptelor şi a principiilor“; este necesar de 
asemenea să cunoaştem originea acestor concepte, modul în 
care ele provin dintr-o tradiţie şi felul în care în acelaşi timp ele 
o transformă. Şi mai importantă decât aceasta este înţelegerea 
modului în care „un autor a văzut ceea ce a văzut“, a felului în 
care el şi-a determinat problemele şi a formulat soluţiile lor şi, 
în general, modul în care el şi-a construit forma operei. Dar 
aceasta nu înseamnă că vom repeta doar conceptele şi propoziţiile 
autorului. „Trebuie să mergem atât de departe încât să vorbim 
aceste concepte şi propoziţii cu Kant, din interior, din aceeaşi 
perspectivă” (50). Numai astfel, depăşind exegeza istorico-critică, 
fenomenologia va putea să readucă la viata o filosofie anterioară, 
să ofere o „apropriere filosofică a operei” şi astfel să mijlocească 
filosofarea însăşi. 

Toate aceste precautii nu asigură infailibilitatea interpretării 
fenomenologice. Recunoaşterea explicită a „finitudinii interpre- 
tării” nu a scutit pe Heidegger de acuzaţia de neadecvare. E. Cassirer, 
intr-o celebră polemică cu Heidegger, îl consideră pe acesta nu 
un „comentator“ al lui Kant, ci un „uzurpator, care pătrunde cu 
forţa în sistemul lui Kant pentru a-l subordona propriilor lui 

intenţii, pentru a se servi de acesta în scopul unei alte pro- 
blematici“ (51). 

O analiză pertinentă a interpretării heideggeriene a Criticii 
raţiunii pure o oferă W. Stegmueller. Aceasta permite să se 
observe nu numai particularitatile „modului de gândire heideg- 
gerian”, dar şi „pericolele“ pe care le aduce cu sine filosofia lui 
Heidegger în raportarea sa exegetică la Kant. Heidegger respinge 
ideea că semnificaţia Criticii s-ar reduce la întemeierea unei 
epistemologii (a ştiinţelor naturii), ea vizând mai degrabă consti- 
tuirea unei metafizici care s-ar afla, eventual, la baza acestei 
teorii a cunoaşterii, a unei ontologii care să dezvâluie sensul 
Fiintei. Pentru a accede la acest sens al Fiintei se cere, dupa 
Heidegger, să se pornească de la problema sensului acelei 
existente care are un loc distinct in cadrul întregii fiintari, existenţa 
umană (Dasein). Aceasta este tema ontologiei fundamentale: 
căutarea constituţiei fiintarii umane, a structurii de Fiinţă a oricărui 
existent. Punctul de plecare veritabil al unei metafizici nu trebuie 
să fie un concept abstract şi o problematică generală, ci o 
întrebare concretă: „Ce este omul?". Într-adevăr, aceasta este si 
intrebarea „sintetică“ a lui Kant. Ea va orienta intreaga cercetare 
a lui Heidegger în vederea determinării sensului şi posibilităţii 
metafizicii. Dacă, pentru Kant, apare în prim-plan investigarea 
capacităţilor cognitive ale omului, aceasta nu reprezintă un scop 
ultim; prin aceasta el vrea să obţină o pătrundere în esenţa 
fiinţării umane insasi. Pe scurt, scopul lui Kant ar fi fost „dezvă- 
luirea finitudinii umane”, iar aceasta ar trebui să se „arate in 
finitudinea cunoaşterii umane“ (52). Această finitudine se mani- 
festa atât în rolul pe care-l acordă Kant intuitiei, ca o „facultate 
receptiva’, cât şi în înţelegerea intelectului ca o întreprindere ce 
procedează discursiv, prin concepte generale, având nevoie de 
mijlocirea reprezentării („reprezentarea lor în intuiţie”) pentru a- 
şi demonstra realitatea lor obiectivă. Această necesitate a medierii 
prin intuiţie a conceptelor generale este, după Heidegger, „indi- 
cele cel mai tare al finitudinii". Aşa cum arată Stegmueller, pentru 
Heidegger impartirea kantiana a capacităţilor cognitive in 
sensibilitate, intelect si ratiune are doar un caracter provizoriu; 
ele se inradacineaza, in ultimă instanţă, într-o capacitate „origi- 
nara“, puterea de imaginaţie transcendentală, prin care 
„multiplicitatea intuiţiilor este introdusă într-o imagine". Pentru 

Kant însă, această rădăcină originară ar îi constituit o problemă a 
cărei semnificaţie i-a rămas ascunsă; de aceea, în a doua ediţie a 
Criticii, el a suprimat-o, „lăsând să apară în locul ei raţiunea” (55). 

Pentru Steqmueller, interpretarea fenomenologică a lui Heideg- 
ger, dincolo de numeroase analize particulare, apare ca extrem 
de îndoielnică, „insâşi încercarea de a vrea să se înţeleagă Critica 
raţiunii pure a lui Kant pornind de la problema Fiinţei inseamnă 
o acţiune violentă. Se operează cu un concept al metafizicii — 
acela al metafizicii ca doctrină a Fiintei — care este contra spiritului 
kantian. Conceptul heideggerian al metafizicii conţine o caracte- 
rizare obiectuală a acestei discipline, adică din perspectiva 
obiectului cu care se ocupă (precumpânitor sau exclusiv) 
metafizica. Kant are multe obiecţii impotriva unei asemenea 
înţelegeri a conceptului metafizicii (vezi, de exemplu, B870ff). 
După el, nu e posibilă decât o caracterizare formală a metafizicii, 
o caracterizare ce vizează particularitatile esenţiale ale propozitiilor 
metafizice. Împărţirea genială a lui Kant a judecăților în empirice 
şi apriorice, pe de o parte, analitice şi sintetice, pe de altă parte, 
face posibilă această caracterizare” (54). Ca urmare, în partea ei 
„pozitivă“, Critica oferă o „metafizică a experienţei” (o reconstruc- 
tie sistematică a presupozitiilor sintetice a priori ale cunoaşterii 
de experienţă), centrată pe „Analitica principiilor”. Metafizica lui 
Kant nu este transcendentă, ea nu tematizează direct existenţa 
sau structurile ei constitutive, nu este o „ştiinţă a realităţii”. Dacă 
am face un „experiment mental” şi am inversa relaţia, încercând 
să vedem cum ar apărea metafizica lui Heidegger din perspectiva 
problematicii şi rezultatelor Criticii raţiunii pure, atunci, spune 
Stegmueller, ontologia existenţială a lui Heidegger ar fi inclusă 
în categoria „metaficilor proaste”, fiind realmente doar o psiholo- 
gie raţională, evident, nu în forma istorică pe care o respingea 
direct Kant: „Filosofia lui Heidegger nu conţine nici o dovadă a 
substantialitatii sufletului, nici o demonstraţie a nemuririi lui". 
Kant însă, consideră Stegmueller, nu s-a îndreptat în principal 
împotriva acestor teze ale psihologiei raţionale a lui Wolff, ci 
impotriva „posibilităţii unei ştiinţe apriorice a omului”. Această 
„analiză existenţială” n-ar fi mediată de structurile epistemologice, 
expuse de Kant pentru ştiinţele autentice, ci ar fi mai degrabă o 
„intuiţie directa a esenței unui domeniu de realitate”. Lucrul 
acesta e dovedit de preeminenta problemei transcendentei la 
Heidegger (55). 

Foarte importanta este urmatoarea observatie a lui Steqmu- 
eller: interpretarea filosofiei teoretice a lui Kant ca metafizica a 
experientei nu este singura posibila. Multitudinea gandirii lui Kant 
permite si alte interpretări: Critica raţiunii pure poate fi astfel 
inteleasa ca o intemeiere a idealismului transcendental, ca o 
teorie a constituirii conceptului lumii reale; se pot, de asemenea, 
distinge „teorii locale”, cum ar fi o teorie a ordonării obiective a 
timpului (topologia timpului). „Dintre toate aceste posibilităţi, 
după cele spuse mai sus, punctul de plecare ales de Heidegger 
— problematica ontologiei fundamentale - este cel mai putin 
potrivit pentru a obţine un acces real la problema lui Kant”. 
Interpretarea „finitistă” a lui Heidegger nu ţine seama de prezenţa 
acelor concepte kantiene ,inradacinate in ideea de necondiţionat“ 
şi care-l determina pe om ca „fiinţă ce decide liber”, care nu 
rămâne „incarcerată în temporalitate şi finitudine, ci aparţine 
lumii inteligibile“ (56). Interpretarea lui Heidegger reduce drastic 
conceptul raţiunii; finitismul proiectat asupra lui Kant rezervă 
raţiunii doar sensul de „rațiune pur sensibilă”. Finitismul existenţei 
umane este construit prin „monismul” interpretării lui Heidegger, 
subsumarea fiinţei umane în întregime unei singure perspective. 
La Kant, ca fiinţă morală, omul este un „Eu inteligibil” care nu se 
mai supune temporalitatii şi finitudinii Dasein-ului. Perspectiva 
practică transcende temporalitatea. De fapt, nucleul diferenţei 
lui Kant fata de Heidegger îl constituie, dupa Steqmueller, concep- 
tualizarea diferită a finitudinii: pentru Kant, ea se referă la limitarea 
capacităţilor cognitive umane; pentru Heidegger, finitudinea 
Dasein-ului se exprimă prin teamă, grijă, cadere, moarte etc. 
„Dincolo de aceste determinatii se află o atmosferă, un sentiment 
al vieţii şi al lumii esenţial diferit de cel kantian" (57). Heidegger 
proiectează asupra lui Kant o atitudine existenţială de sorginte 
kierkegaardiană, cu totul străină lui Kant şi care a fost, dupa 
Steqmueller, cel mai pregnant redată prin cuvintele lui Cassirer: 
„Kant este şi rămâne - în sensul cel mai frumos al cuvântului — 
un gânditor al Aufklârung-ului”. 

Dincolo de dificultăţile şi controversele generate de rezultatele 
interpretării fenomenologice a Criticii raţiunii pure, este necesară 
o discuţie generală asupra acestei perspective interpretative. 
Reconstrucţia fenomenologică a unei opere, dacă evită câutarea 
unor „soluţii vechi la probleme noi“, este importantă prin propen- 

siunea ei radicală, prin cerința adancirii exegezei unei teorii 
filosofice până la determinarea formei ei constitutive, iar aceasta, 
in cazul lui Heidegger, angajează în ultimă instanţă o viziune 
ontologică primară. 

Radicalitatea pretinsă a interpretării fenomenologice semnifică 
reconstrucţia unei opere/teorii pornind de la condiţiile ei de 
posibilitate, care trebuie să fie şi condiţii de posibilitate ale filo- 
sofiei în genere. Cu alte cuvinte, o interpretare radicală trebuie 
să proiecteze semnificaţia unei opere aratandu-i modul în care 
ea se înscrie sau depinde de orizontul determinativ al tematizării 
filosofice, acel „loc privilegiat” al întemeierii tuturor demersurilor 
şi orizonturilor filosofice. Aceasta înseamnă „a gândi odată cu 
autorul“, a filosofa împreună cu el, eventual, a-l face pe acesta 
consecvent cu sine însuşi. Opera trebuie înscrisă astfel intr-o 
ierarhie constitutivă a „momentelor” filosofării pentru a-i demon- 
stra „validitatea“ sau, în alţi termeni, „adecvarea explicativă“: 
desfăşurarea inversă a operei trebuie urmărită până la temeiurile 
ei, trebuie obţinută consistenţa arhitectonicii ei cu temeiurile 
astfel dezvăluite, care trebuie să fie, după Heidegger, şi temeiuri 
ale posibilităţii filosofiei însăşi. Semnificaţia unei opere se 
dobândeşte prin „trasarea druniului câtre fundamente“. 

Această pretenţie presupune accederea la acel „inceput 
radical" al filosofării, care, in ordinea ,deductiei intemeietoare", 
Sa asiqure acea atitudine sau pozitie preferentiala pentru o 
interpretare „adecvată“, nu in sensul „fidelității exterioare“, ci al 
conformitatii cu constituirea originara a filosofiei, care trebuie 
sa fie reflectatà in insesi conditiile de posibilitate ale unei opere 
filosofice. Pentru Heidegger, acest rol fondator revine ontologiei 
fundamentale ca analitică sau hermeneutică a Dasein-ului, succe- 
soarea legitimă a filosofiei prime, a filosofiei ,pure^, cum spune 
Heidegger. 

Aceeaşi problema a primit cu totul altă soluţie in filosofia 
analitică, în care rolul de orizont iniţial al problematizării filosofice 
ii revine analizei logice a limbajului. „Filosofia limbajului (sau 
ontologia analitică) este astăzi filosofia primă”, astfel sună un 
slogan al acestei orientări filosofice. Locul privilegiat al ontologiei, 
contestat de transformarea transcendentala a filosofiei, este Inca 
o dată negat de modificarea produsă de filosofia analitică. 
Asumând limbajul, şi nu subiectivitatea transcendentală ca loc 

al determinarii structurilor a priori, aceasta filosofie subordoneaza 
critic (iar in cele mai multe cazuri elimina) celelalte probleme si 
orizonturi tematice ale filosoficului. Inainte de a spune ceva 
despre realitate si de a cerceta constituirea ei ca obiect de 
cunoaştere, vor trebui analizate formele lingvistice ale cunoaşterii, 
vor trebui cercetate posibilitatea şi condiţiile enunturilor cu sens; 
numai după aceea se poate relua calea inversă spre realitate. 
Filosofia logic-analitică inversează, în spaţiul logic al dependenţei 
ideilor ordinea tematizării problemelor din istoria filosofiei. Este 
aceasta cale a fundarii mai adecvată decât aceea a ontologiei 
fundamentale a lui Heidegger? In critica pe care Stegmueller o 
face acesteia, răspunsul pare evident. 

In general, pentru a evita vaguitatea conceptelor şi a construi 
probleme cu sens, ontologia ar presupune o analiză logică a 
formulărilor lingvistice. Logica ar putea oferi ontologiei „criterii 
ale existenţei“ care determină exact nu numai „angajările onto- 
logice ale teoriilor” (ce spun teoriile că există), dar ar constitui şi 
o condiţie preliminară a examinării problemei substanţiale a 
existenţei, ar conduce interogatia, ce anume există realmente? 

Această analitică logica-lingvistica este necesară, consideră 
Stegmueller, indiferent dacă determinatiile fiinţei (ca universali) 
vor fi considerate „existenţiali” sau „categorii”. O ontologie funda- 
mentală ar trebui să conţină în însuşi domeniul ei această analiza 
logică a „existenţei“, nu doar sa accepte deja ca soluţie una 
dintre interpretările ,Fiintei". 

Un inceput absolut în filosofie este însă o „fata morgana”, o 
iluzie a unui rationalism radical. La rândul ei, această propedeutică 
logico-analitică, prin care se circumscriu criterii de existenţă şi 
de semnificaţie pentru teorii sau limbaje, presupune o viziune 
metafizică, de cele mai multe ori aceasta fiind o concepţie 
„Particularistâă” asupra existenţei, preeminenta ontologică a 
particularului în raport cu universalul. Ea „informează” criteriile 
logice şi le determină orizontul de semnificaţie. Pentru a cita un 
filosof analitic contemporan: „Ontologia este teoria cea mai 
generală a existenţei, astfel încât conceptul existenţei nu poate 
lipsi dintre conceptele ei de bază. Dar logicienii, începând cu 
Frege, au propus o conceptie falsa despre existenta ca un 
cuantificator sau un concept de ordinul doi. Nu este nici o îndoială 
ca un asemenea concept si un cuantificator existential sunt 

departe de a fi clar că ne dau sensul ontologic fundamental al 
existenţei“; aplicarea metodelor logicii formale în ontologie ar 
presupune ,o armonie miraculoasă sau garantată transcendental 
între formele limbajului logicii predicatelor şi lucrurile care există“ 
(58). De fapt, lucrurile stau în filosofia analitică exact astfel. 
Transformarea lingvistică a filosofiei propuse de Wittgenstein 
(„Orice filosofie este «Critica limbajului»”, sună o celebră teză a 
Tratatului logico-filosofic) nu se poate, la rândul ei, întemeia decât 
într-o modalitate transcendentală. Prin Wittgenstein, abordarea 
transcendentală a fost deplasată de la nivelul raţiunii la nivelul 
limbajului. 

Considerarea limbajului ca mediu al căutării unor structuri 
universale si al determinării prin ,regimentare” logică a proble- 
.melor si propoziţiilor cu sens presupune o atitudine metafizică 
asupra limbajului şi a „serviciilor” pe care acesta le-ar aduce 
filosofiei. Ca mediu “transparent”, analizabil cu instrumente 
exacte, limbajul se configurează ca un tip de „existenţă“ a cărei 
analiză ar răspunde în egală măsură celor două condiţii ale 
cercetării metafizice, formularea unor structuri invariante („catego- 
riile”) şi determinarea „căii inverse”, de la universal la particular 
(problema individuaţiei): pe de o parte, limbajele naturale par a 
avea în comun o structură determinativă generală (gramatica 
universală), iar, pe de altă parte, limbajul are capacitatea de a 
se specifica până la idiolect, purtând în el cele mai particulare 
determinatii. 

Valoarea considerării analizei limbajului un prealabil al oricărei 
filosofâri cu sens este determinată de o anumită considerare 
metafizică a limbajului. După cum scria E. Coşeriu, „limbajul nu 
depinde nicidecum de «existenţa» lucrurilor — căci este anterior 
distinctiei însăşi între existenţă şi inexistenta, ci, invers, este 
condiţia necesară peniru existenţa lucrurilor... Limbajul este 
înţelegerea fiinţei, însă nu prin aportul unui subiect absolut, nici 
a individului superior, ci prin aportul omului istoric” (59). 

Morala acestei discuţii asupra semnificației locului originar al 
tematizării filosofice pentru interpretarea filosofică pare a fi 
evidentă: subdeterminarea de câtre text a interpretării nu poate 
fi depăşită complet prin înscrierea operei într-o dependenţă 
tematică de un orizont absolut privilegiat, fondator al filosofării 
însăşi. Interpretarea rămâne mereu „finită” şi nedeterminată, 

întreprindere permanent deschisă. „Depâşirea relativismului si 
arbitrarului, scrie un filosof contemporan, nu poate fi garantata 
de o superperspectiva care la analiza s-ar dovedi a transfigura si 
masca in limbaj esentialist o partialitate si o pozitie partizana. 
Daca acestea sunt inerente, important este sa le practicam cu 
luciditate in cadrul unei viziuni (nu superviziuni!) care sa dea 
cele mai mari sanse de realizare inteligibilitatii coerente si 
inglobante: o viziune deschisa, revizuibila, capabila sa se modifice 
ea insasi prin demersurile integratoare pe care le opereaza, prin 
progresele si modificarile care survin pe terenul perspectivelor 
partiale de integrat” (60). 


H. hermeneutice 


Ca si interpretarea fenomenologica, a carei continuare se 
pretinde a fi, hermeneutica se consideră o abordare de importanţă 
fundamentală în toate domeniile umaniste: teologia, filosofia, cri- 
tica literară etc. Conform definiţiilor de dicţionar, hermeneutica 
ar fi „studiul principiilor metodologice ale interpretării şi expli- 
catiei; specific: studiul principiilor generale ale interpretării Bibliei” 
(Webster's Third New International Dictionary). Hermeneutica repre- 
zintă, după principalii ei reprezentanţi (H.-G. Gadamer, P. Ricoeur, 
G.Vatimo s.a.), o disciplină generală fondatoare a ştiinţelor umane; 
ea este atât o abordare directă, nemijlocită, a existenţei dense de 
semnificaţii ce caracterizează fiinţa umană şi creaţiile ei culturale, 
cât şi o modalitate specifică de interpretare a textelor, simbolurilor 
şi operelor literare, filosofice etc. 

Ca perspectivă interpretativă, hermeneutica se distinge de 
alte abordări prin modul specific în care consideră ontologia 
operei. Ea este opusă realismului, pentru care o operă este o 
existenţă în lume ca oricare altă entitate sau proces natural. 
Textele sunt considerate ca având o existenţă autonomă (cu 
propria ei structură şi dinamică), independentă de subiectul 
observator, perceptiv si interpretant. Dualismul ,operá-interpret" 
reduce sarcina acestuia din urmă la descriere şi explicaţie, stra- 
tegii de cunoaştere având aceeaşi structură indiferent de natura 
specială a domeniului în care se înscriu aceste opere. Textul, ca 
intruchipare materială a ideilor, trebuie „pâtruns” intelectual 
printr-o analiză metodică, coordonată de reguli care nu diferă 

esenţial de cele ale interogării naturii în ştiinţele teoretice. Cum 
s-a descoperit recent, de exemplu, pentru Newton, ca 
metodologia construcţiei „din fenomene” a legilor naturii era 
esențialmente congruentă cu regulile restabilirii sensului autentic 
al scrierilor sfinte, a căror semnificaţie fusese „coruptă“ de 
exegeza ortodoxă. Ideea „Cărţii naturii”, temă a filosofiei renas- 
centiste, reprezenta conversia atitudinii de mai sus asupra 
statutului ontologic al operelor. Cu totul alta este perspectiva 
hermeneuticii: „Gadamer, urmându-l pe Heidegger, işi pune 
intrebari de genul: Care este caracterul ontologic al înțelegerii? 
Ce gen de întâlnire cu Fiinţa este implicat in procesul herme- 
neutic? Cum poate tradiţia, trecutul transmis, să pătrundă şi sa 
modeleze actul înţelegerii unui text istoric?“ (61). 

Hermeneutica, aşa cum consideră R. E. Palmer, pune în 
discuţie insesi presupozitiile ontologice ale unei analize a operelor, 
textelor, creaţiilor simbolice în genere. Continuând critica radicală 
a „atitudinii realiste” (proprie metodei ştiinţifice a explicatiei, 
idealului ei de obiectivitate), inaugurată de fenomenologie, care 
punea în discuţie fundamentele ontologice ale interpretării 
realiste, hermeneutica propune o reconceptualizare profundă a 
relaţiei subiect-operă şi, ca urmare, o disociere esenţială a celor 
două strategii de raportare la operă: explicaţie (analiză) şi 
interpretare. 

După hermeneutică, opera nu este un simplu „obiect pentru 
analiză”, ţinând de o lume autonomă, a cărei „înţelegere“ urmează 
metodele descrierii conceptuale. Ea este întotdeauna „marcată 
de atingerea omului“; cuvântul însuşi sugerează aceasta, o operă 
fiind întotdeauna o operă a unui om (Sau a lui Dumnezeu). Un 
obiect, pe de altă parte, poate fi o opera sau el poate fi un lucru 
natural. Utilizarea cuvântului „obiect“ pentru a ne referi la opera 
estompează o importantă distincţie, deoarece trebuie sa vedem 
opera nu ca pe un obiect, ci ca o operă. Critica literară trebuie 
să caute o ,metodá" sau teorie” aptă pentru descifrarea urmei 
umane asupra unei opere, „sensul“ ei. Acest proces de „desci- 
frare^, această ,intelegere" a sensului unei opere este centrul 
de interes al hermeneuticii (62). 

Dacă fenomenologia, interesată de structurile constitutive 
ale operei, de orizonturile ei tematice, o consideră încă un gen 
de existenţă ideală sui generis, într-o manieră platonista (fiintarea 

ei tine de domeniul validitatii, al idealitatii), hermeneutica pretinde 
un nou Statut ontologic pentru opera, ireductibil la orice existenta 
reala, ideala sau empirica. Ea se plaseaza mai degraba la nivelul 
„dialogului” omului cu lumea; este o creaţie, produs al proiectării 
unei sensibilitati, construcţie a unui sens: „O operă de literatura 
nu este un obiect pe care-l înţelegem prin conceptualizare sau 
analiză; el este o voce pe care trebuie s-o auzim şi s-o înţelegem 
prin «ascultare» mai degrabă decât prin vedere... Înțelegerea 
este atât fenomen epistemologic cât şi ontologic. Înțelegerea 
literaturii trebuie inradacinata în modul de înțelegere primar şi 
cuprinzător cu care avem de-a face prin însăşi fiintarea noastră 
în lume. Înțelegerea unei opere literare, ca urmare, nu este un 
gen de cunoaştere ştiinţifică ce zboară de la existenţă într-o 
lume de concepte; ea este o întâlnire istorică necesitând o 
experienţă personală a existenţei în lume” (63). Gadamer insistă 
asupra caracterului nesubiectiv al înțelegerii, asupra naturii ei 
ca „proces ontologic“: „Înțelegerea nu este niciodată o procedură 
subiectivă aflată intr-o relaţie cu un «obiect» dat, ci ea aparţine 
istoriei operative (Wirkungsgeschichte) — şi aceasta înseamnă 
existenţei a ceea ce este inteles" (64). 

Ca şi interpretarea fenomenologică, perspectiva hermeneu- 
tică nu este doar o metodologie a interpretării operelor, ci şi o 
teorie a sensului însuşi al filosofiei (sau literaturii), o reflecţie 
critică asupra filosofiei ca hermeneutică. Fundamentarea herme- 
neuticii este astfel, în acelaşi timp, fundamentarea filosofiei. Din 
acest punct de vedere ea impartaseste cu fenomenologia 
,radicalitatea" interpretării, inrádácinarea ei într-o viziune asupra 
statutului şi condiţiilor filosofiei şi a „umanioarelor” ca „discipline 
ale înţelegerii”. ,Hermeneutica este studiul acestui temei ultim 
al înţelegerii. Ea incearcă să ţină impreună două arii ale teoriei 
înțelegerii: problema cu privire la ce este implicat în procesul 
de înţelegere a unui text şi problema a ceea este înţelegerea 
insasi in înțelesul ei cel mai fundational si «existential” (65). 
Hermeneutica intenţionează să clarifice caracterul „interpretativ” 
al ştiinţelor ce explorează operele umane, să fundamenteze 
teoretic ştiinţele umane printr-o reconsiderare radicală a oricăror 
intreprinderi din acest domeniu: „Prin studiul teoriei hermeneu- 
tice, ştiinţele umane îşi pot dobândi măsura deplină a self- 
cunoaşterii şi o mai bună înţelegere a naturii sarcinii lor” (66). 

Hermeneutica, în sensul ei fundamental, nu este doar o teorie 
a interpretării textelor; ea, în genere, cum scrie Palmer, 

transcende formele lingvistice ale interpretării. De aceea, tehnicile 
ei depăşesc „formele scrise” ale operelor şi se aplică oricărei 
modalităţi a artei, oricáror opere ale omului; mai mult, herme- 
neutica îşi asumă nu doar sarcina explicării sau „traducerii“ unor 
semnificaţii ale unor texte sau opere, ci şi pe aceea a înţelegerii 
sensului realităţii, în măsura în care aceasta se prezintă pentru 
om nu complet ,decupata” în categorii, genuri naturale etc., ca 
o realitate out-there, ci se constituie în interacţiune cu subiectul 
epistemic printr-o proiecție a unor taxonomii, scheme concep- 
tuale etc. Însuşi limbajul conține o „imagine despre lume” Si, Ca 
atare, orice text lingvistic este supradeterminat, spune mai mult 
decât contin „afirmațiile“ lui. Interpretarea trebuie sa „comunice“ 
şi acest nivel profund al textului, dacă işi propune să obţină 
sensul plenar al textului sau operei. 

Complexitatea sarcinii pe care şi-o asumă hermeneutica a 
condus in mod necesar la o diversificare internă a ei, la o multi- 
tudine de sensuri particulare, dintre care cele mai importante, 
după Palmer, sunt: (i) teoria exegezei biblice (sensul iniţial, 
traditional); (ii) metodologia filosofică generală; (ili) ştiinţa oricărei 
înţelegeri a limbajului; (iv) fundamentele filosofice ale Geistes- 
wissenschaften; (v) fenomenologia existenţei şi înţelegerii existen- 
tiale; (vi) sistemele de interpretare, atât conservatoare, cât şi 
iconoclaste, utilizate de om pentru a obţine sensul ascuns în 
mituri şi alte simboluri (67). Acestea nu sunt complet separate; 
ele pun mai degrabă accentul pe diferite aspecte sau „momente“ 
ale actului interpretării. Prin aceste momente, hermeneutica 
cunoaşte un spectru larg de posibilităţi, de la cele care pretind 
obiectivitatea sau validitatea interpretării conforme cu canoanele 
explicatiei ştiinţifice, până la cele care consideră ca interpretarea 
creează sensurile unei opere, ale unui text (sau unui „obiect“ - 
fenomenul acelui Sinngebung); se pot regăsi printre aceste 
momente orientări dominate de țeluri ontologice, în raport cu 
altele pentru care doar metodologia particulară contează, iar 
acesteia i-ar reveni ca sarcină esenţială însăşi destructia critica a 
ontologiei. Se remarcă, de asemenea, hermeneutici centrate 
pe analiza structurilor interne care fac posibil sensul, în confrun- 
tare cu cele care acordă rolul hotărâtor în constituirea sensului 

,preintelegerii^ interpretantului sau, altfel formulat, hermeneutici 
care pun în prim-plan „momentul intelegerii obiectului prin sine, 
respectiv momentul considerării sensului existenţial al obiectului 
pentru viaţa şi viitorul omului“ (68). 

În contextul de faţă ne interesează acele perspective pentru 
care hermeneutica este, într-un sens mai restrâns, o teorie a 
interpretării textelor sau operelor. Dintre numeroasele „canoane 
ale interpretării” ne vom referi în continuare la cele propuse de 
Emilio Betti, fondatorul Institutului pentru teoria interpretării de 
la Roma. Partizan al propensiunii hermeneuticii spre obiectivitate, 
Betti considera că aceasta poate ajunge în interpretare la rezultate 
valide, tocmai întrucât se asumă existenţa în obiect a unui „sens 
obiectiv, verificabil”. E. Betti propune câteva reguli ale herme- 
neuticii prin care se detaşează de „subiectivitatea extremă” a 
perspectivei lui Gadamer, care lasă cu totul indeterminată 
alegerea între diferitele proiecţii ale semnificației, nedefinind 
metode şi norme pentru a distinge între interpretarea ,corecta” 
şi cea „falsă“. Primul „canon“ (fundamental) afirmă „autonomia 
hermeneutică a obiectului”. După acest principiu, „obiectul de 
interpretat este o obiectivare a spiritului uman exprimată în forme 
sensibile”. Interpretarea, ca urmare, este necesarmente „re- 
tunoaştere şi re-constructie a sensului“ pe care autorul, utilizând 
o formă specială a unităţii materialelor, a fost capabil s-o întru- 
chipeze” (69). Subiectivitatea nu este total liberă in fata unei 
opere; ea trebuie să pătrundă alteritatea unei opere, să se 
proiecteze într-un obiect nu într-un mod arbitrar, ci în conformi- 
tate cu intenţia creatorului. După Betti, „subiectul şi obiectul 
procesului de interpretare — adică interpretul şi formele pline de 
sens — sunt aceleaşi cu cele care se întâlnesc în orice proces de 
cunoaştere”; trăsăturile lor particulare provin din faptul că, aici, 
obiectul nu este un obiect oarecare, ci o „obiectivare a spiritului, 
iar sarcina subiectului cunoscător constă în a recunoaşte în ele 
obiectivari ale gândului creatorului..., de a reintâlni intuiţia care 
se anunţă în ele“ (70). Interpretarea s-ar realiza printr-un gen de 
„inversiune“ a procesului creator: interpretul trebuie să parcurgă 
drumul creaţiei în direcţie inversă, să ajungă la intimitatea 
momentelor lui interne. Sensul va fi astfel nu o invenţie a 
interpretului, ci o manifestare a „obiectului“ — potrivit dictum- 
ului vechilor teoreticieni ai hermeneuticii: sensus non est 

inferendus sed efferendus. Formele sensibile trebuie intelese 
în „legitatea lor imanentá"; ele trebuie „mâsurate' cu o unitate 
proprie, imanentă, dată în determinarea lor originară, determinare 
ce trebuie să corespundă formei create din punctul de vedere 
al autorului. 

Al doilea canon afirmă contextualitatea sensului: numai 
conexiunea părţilor sau fragmentelor unei opere ii conferă sens 
(„legea integralitatii, totalitátii^ - elementele şi întregul se 
iluminează reciproc). Al treilea canon, topicalitatea sensului, 
implică reconstrucţia unui text prin proiectarea experienţei şi 
înţelegerii interpretului, dar sensul unui text preexistă interpre- 
tului: „trebuie să admitem că textul are ceva care să ne spună, 
pe care noi nu-l cunoaştem dinainte de la noi înşine şi care 
există independent de actul înţelegerii“ (71). 

Acestor canoane li se pot adăuga anumite condiţii ale 
interpretării, cum ar fi cea formulată de E D Hirsch: o operă 
are esențialmente o dimensiune intentionala; ea exprimă intenţia 
unui autor; iar aceasta, la rândul ei, trebuie să constituie „norma 
prin care validitatea oricărei «interpretări» (explicaţia sensului 
verbal al unui pasaj) este măsurată... Această intenţie este o 
entitate determinată, asupra căreia poate fi obţinută o dovadă 
obiectivă şi, dacă această dovadă e prezentă, determinarea 
sensului poate fi făcută astfel încât ea să fie universal recunoscută 
ca validă” (72). „Eroarea“ lui Gadamer ar consta în identificarea 
„sensului verbal” cu „semnificaţia (pentru noi, astăzi)“. După 
Hirsch, sarcina hermeneuticii se restrânge la primul aspect (cel 
de al doilea căzând în seama criticii literare), şi anume sensul 
verbal, singurul care poate avea o determinare neambiguă, 
putând fi supus criteriilor de identitate şi individuatie. „Atunci 
când spun că sensul verbal e determinat, inteleg că el este o 
entitate identică cu sine. Mai mult, înţeleg, de asemenea, că el 
este o entitate care rămâne aceeaşi de la un moment la altul — 
că este neschimbatoare. Într-adevăr, aceste criterii au fost deja 
implicate in exigenta ca sensul verbal să fie reproductibil, sa fie 
mereu acelasi in diferite acte de interpretare. Sensul verbal este 
deci ceea ce el este, si nu ceva diferit, si el este intotdeauna 
acelaşi. Acest lucru înţeleg eu prin determinare” (75). De aceea, 
hermeneutica poate aspira, într-un efort filosofic, să capteze „ce 
a înţeles autorul”. Hirsch propune şi instrumente specifice actului 

hermeneutic, metode de acces la „sensul intenţionat“: analiza 
logică, apelul la biografie, calculul statistic al ocurentelor unor 
concepte sau idei pentru a determina sensul cel mai probabil al 
unui fragment etc. Inspirația husserliană a acestei concepţii 
asupra hermeneuticii apare direct, în înţelegerea ,realista” a 
sensului unei opere ca un „obiect intensional" ce poate fi invariant 
la diferite acte intentionale, sens conceput ca o idee sau o esenţă 
independentă. 

Confruntând opiniile lui Betti şi Hirsch, pe de o parte, cu cele ale 
lui Gadamer şi post-heideggerienii, pe de altă parte, două tendinţe 
ce asimilează programul hermeneuticii fie unei „teorii a validității”, 
fie unei „arte a înţelegerii“, Palmer conchide: „Astfel, dezbaterea 
hermeneutică continuă. De o parte se află apărătorii obiectivitatli si 
validării, care consideră hermeneutica o sursă teoretică pentru norme 
ale validării; de altă parte se află fenomenologiştii evenimentului 
înţelegerii, care accentuează caracterul istoric al acestui «eveniment» 
şi ca urmare limitările tuturor pretențiilor la «cunoaştere obiectivă” 
şi «validitate obiectivâ»” (74). 

In monumentalele opere sau tratate de hermeneutică (Gada- 
mer, Wahrheit und Methode, Betti, Teoria generale della interpre- 
tatione, Joachim Wach, Das Verstehen), ca şi în multe alte lucrări, 
's-a configurat, la nivel general, profilul „disciplinei interpretării”: 
sunt prezentate diferite tipuri de interpretare, se propune o 
metodologie minimală a exerciţiului hermeneutic, dacă nu - aşa 
cum intenţiona Betti - un Organon al formelor interpretării, se 
reconstruieşte istoria hermeneuticii, mai ales în domeniul este- 
ticii. Lucrul cel mai important pare a fi — la acest nivel — propu- 
nerea unei noi ontologii a faptului (evenimentului) înţelegerii. In 
opera lui Gadamer în mod deosebit, hermeneutica devine, dintr- 
o disciplină auxiliară a ştiinţelor istorice sau umaniste, o abordare 
frontală a unui fenomen esenţial pentru înţelegerea naturii insasi 
a omului ca fiinţă istorică, culturală şi simbolică — înţelegerea ca 
proces ontologic specific umanului. Aceasta este o transformare 
esențialmente filosofică a hermeneuticii, o reorientare tematică, 
părăsirea, ca intenţie primă, a obiectivelor metodologice şi concen- 
trarea asupra unei probleme mai adânci, de ordin fundamental: 
cum este înțelegerea cu putinţă, şi anume, nu doar în câmpul 
ştiinţelor istorice sau umane, ci în intregul experienţei umane a 
lumii. Continuând proiectul analizei existenţiale a Dasein-ului, 

Gadamer ridică fenomenul înţelegerii de la situaţia de „una dintre 
cele câteva atitudini ale subiectului uman” la rangul de „modul 
de a fi al Dasein-ului însuşi” (75). „Metafizica înţelegerii” fundează 
orizontul subiectiv al interpretării, atât pentru artist, cât şi pentru 
cel care-l receptează. Ontologia gadameriană a operei o concepe 
pe aceasta nu ca un obiect gata-facut, nici ca întruchipare exclusivă 
a unei intenţii auctoriale: acea presupusă mens auctoris nu este 
o măsură posibilă a sensului unei opere; a vorbi despre „o operă 
în sine, decupată din realitatea ei mereu reinnoită, aşa cum se 
prezintă aceasta în experienţă înseamnă să adoptăm o poziţie 
foarte abstractă” (76). 

R. E. Palmer rezumă principalele consecinţe ale teoriei lui 
Gadamer pentru problema interpretării operelor în felul următor: 


I. Nu există o interpretare lipsită de presupozitii. Pornind de 
la faptul că „nu putem părăsi prezentul pentru a intra în trecut”, 
că întotdeauna, prin însăşi structura ontologică a înţelegerii, noi 
chestionăm trecutul printr-o self-proiectare a orizontului actual, 
nu ne vom putea dispensa de ,pre-judecáti^; ele constituie însuşi 
temeiul de înţelegere în genere a istoriei. 


II. Rațiunea se află mereu imersată într-o tradiţie. Conceptul 
iluminist de rațiune trebuie depăşit, el nefiind decât o „construcţie 
filosofică“, făcând loc tradiţiei şi autorităţii ca surse operative in 
actul interpretării. Hermeneutica are „mai putin de învățat“ de la 
teoria ştiinţei moderne decât de la tradiţiile, acum uitate, ale 
filosofiei practice şi retoricii. Pretentia unor criterii de metodă 
universale nu este compatibilă cu finitudinea, situarea contextuală 
şi orientarea cunoaşterii umane. 


III. Interpretarea „corectă“ a unei opere este un ideal vid si o 
imposibilitate. Orice interpretare e relativă la un orizont al pre- 
zentului, depinde de o situaţie hermeneutică în care se află 
interpretul; „sensul“, ca atare, nu e o proprietate inerenta şi 
neschimbatoare a „obiectului“, ci el este întotdeauna „pentru noi”. 
Sensul e definit in relaţie cu prezentul, născându-se intr-o situaţie 
hermeneutică. 


IV. Scopul hermeneuticii este integrarea, nu restaurarea. 
Situarea în context a unei opere, deşi cere reconstrucţia lumii în 


Cum se interpreteaza operele filosofice 47 


care a apărut ca o premisă a înţelegerii ei, construcţia unei „creaţii 
secunde“ analoge cu originalul, nu este necesară; pentru a ajunge 
la sensul operei, va trebui să avem mereu în vedere că el nu 
este decât răspunsul la întrebări pe care le punem în prezent. 


V. Înțelegerea unui text înseamnă întotdeauna „aplicarea“ lui. 
Inspirându-se din hermeneutica juridică, pe care o consideră model 
al interpretării, Gadamer readuce în hermeneutică perspectiva 
aplicării, restaurând astfel unitatea celor trei „puteri“ sau capacităţi 
implicate în interpretare. Acestea erau, după J. J. Rambach, 
Institutiones hermeneuticae sacrae, din 1723: subtilitas intelli- 
gendi, subtilitas explicandi şi subtilitas applicandi. Gadamer 
subliniază necesitatea aplicării, a construirii relaţiei textului cu 
prezentul, pentru a afla „ce ne poate spune el azi“. Nu ,congenia- 
litatea” cu autorul, ci posibilitatea de a „traduce“ (prin aplicare) 
sensul textului în prezent marchează drumul hermeneuticii. 

În hermeneutica orientată metodologic, interpretarea este 
subordonată înţelegerii („procesul de interpretare este astfel 
determinat încât să rezolve problema înţelegerii“, scria Betti (77)), 
iar aceasta din urmă vizează intenţia textului ca produs al unui 
spirit singular, care s-a „exprimat“, s-a exteriorizat într-un „feno- 
men istoric”. Această individualizare a sensului, mijlocitor de 
intenţii, face din efortul hermeneutic, după expresia lui Betti, „o 
întâlnire existenţială cu istoria” (78). Autorul textului se transformă 
efectiv într-un partener al dialogului cu interpretul. Această relaţie 
solicită reconsiderarea relaţiei mai originare cuvant-intelegere. 
Întrebându-se ce este, în ultimă instanţă, constitutiv hermeneu- 
DCH. Betti afirmă că „fenomenul primar” al înţelegerii nu este 
„înţelegerea limbajului, ci înţelegerea prin limbaj... Cuvântul nu 
va fi «obiect al înţelegerii», ci acel ceva care deschide şi mijloceşte 
intelegerea" (79). Numai ca mediu al unei comunicări limbajul 
şi cuvântul dobândesc o funcţie hermeneutică. În ultimă instanţă, 
intreprinderea hermeneutică tinde să ofere un sens unui fragment 
al trecutului. Din această cauză, pentru Betti, sarcina ei este una 
„pur contemplativ” orientată, ceea ce face din actul interpretării 
o captare directă a acelui sens prin care s-a exprimat intenţia 
unui autor. 

Aplicațiile propriu-zis filosofice ale perspectivei hermeneutice 
(studiile lui Gadamer asupra lui Platon, lecturile lui Ricoeur la 
Weber, Husserl, Freud, Jaspers, Marx sau Freud etc.), deşi au 
oferit reconsiderari relevante ale unor idei sau concepţii ale 
filosofilor, nu oferă încă o bază suficientă pentru „verificarea“ 
teoriilor generale, pentru aprecierea valorii prin contribuţiile 
specifice la asumarea filosofică a marilor opere ale acestui 
domeniu. 


aliza logică şi reconstrucţia raţională 


Interpretarea analitică a operelor filosofice are o orientare 
mult mai puţin „contemplativă“, ce se întemeiază pe o viziune 
ontologică diferită asupra statutului operei. Aceasta nu mai este 
inteleasa atât ca purtătoarea unui sens prin care s-ar comunica O 
intenţie auctorială, ci ca o structură conceptuală şi argumentativă, 
cel mai adesea „profundă“, nereprezentata complet in formularile 
explicite. Reconstructiile analitice, aşa cum considera Steg- 
mueller, nu îşi propun să dezvăluie „ce a gândit realmente un 
filosof” sau să producă „adevărata interpretare a teoriei”, ci să 
reconstruiască raţional un sistem filosofic ca o teorie filosofică 
posibilă, nu necesarmente ca o teorie adevărată. Reconstrucţia 
ne permite doar sa abordàm problema validității teoriei, ea poate 
să conducă la o justificare totală sau parţială, dar ea „nu trebuie 
inţeleasă ca o justificare” (80). O interpretare analitică, după 
acelaşi autor, nu porneşte de la ideea de a scrie o apologie; ea 
nu vrea să sugereze că „există «mai mult adevăr. in filosofia 
cercetată decat au găsit interpreţii anteriori” (81). Reconstructiile 
logice pot descoperi „goluri logice“, argumente neintemeiate, 
concepte neclare sau alte inadvertente. Intenţia lor primă este 
de a cerceta structura teoretica a unei opere astfel incat sa poata 
fi explorate potentialitatile ei, sa poata fi inscrisa in orizontul 
contemporan al gândirii teoretice, sa participe in continuare la 
dezvoltarea filosofiei. Reconstrucţia raţională a unei opere, 
inseamnă, pentru a utiliza o expresie a lui Whitehead, o „despărţire 
fara lacrimi”, nu pregătirea ei pentru a figura în muzeul ideilor 

sau edificarea unui nobil monument unei idei moarte, ci actualizarea 
potenţialului ei teoretic. Dacă alte tipuri de interpretare erau „orientate 
spre trecut” analiza logică e „orientată spre viitor”, corespunzând unui 
interes teoretic genuin, nu doar unui interes istoric. 

Analiza logică sau reconstrucţia raţională a fost iniţial dezvoltată 
în context sistematic. Principalul iniţiator al acestei perspective 
a fost R. Carnap. În lucrarea sa clasică, Der Logische Aufbau der 
Weit (1928), se formulează pentru prima dată ideea reconstrucției 
rationale (rationalle Nachkonstruktion) ca o modalitate de expu- 
nere sistematica, arhitectonic organizata a conceptelor care 
figurează în cunoaşterea lumii, prin formularea unei teorii-cadru, 
teoria constituirii, în care toate conceptele şi ipotezele teoretice 
vor fi definite şi demonstrate pe o bază minimală. În felul acesta 
toate conceptele şi teoriile prin care se reprezintă lumea in 
cunoaştere vor fi determinate exact, neambiguu, ordonate riguros 
din punct de vedere metodologic. 

Din contextul sistematic, această procedură a reconstrucției 
raţionale a fost preluată ca un mod de analiză a teoriilor sau 
sistemelor din istoria ştiinţei şi a filosofiei. Numeroase asemenea 
opere teoretice au fost reprezentate în modele care să permită 
dezvăluirea structurilor profunde ale teoriilor, evidenţierea presu- 
poziţiilor lor, analiza articulării argumentelor. Asemenea cercetări, 
întreprinse de filosofi cu competenţă logică, cum ar fi H. Scholtz, 
W. Stegmueller, J. Hintikka, P. Strawson, B. Williams, M. Friedman 
ş.a., au configurat treptat o nouă modalitate de interpretare a 
operelor filosofice. Câteva dintre condiţiile ei de adecvare au 
fost prezentate de Steqmueller, fără pretenţia unui „canon“ 
metodologic. Deşi acesta are în vedere tipul „hard“ al analizei 
logice a sistemelor filosofice, reconstrucţia raţională într-o teorie 
cadru, eventual formalizata, ele pot avea relevanţă, cel putin 
parţială, şi pentru alte specii mai „soft“ ale interpretării analitice, 
cum ar fi, de exemplu, analiza conceptuală. 

Mai întâi, subliniază Stegmueller, aplicarea metodei recon- 
structiei rationale în context istoric, la opere aparţinând trecutului 
filosofiei, se poate face numai în anumite circumstanţe, ea nu 
pretinde o generalitate absolută: „Există cazuri favorabile, în care 
o reconstrucţie nu e necesară, şi există cazuri nefavorabile — de 
presupus, mult mai multe — în care o reconstrucţie nu e posibilă. 
Ea nu este necesară dacă lucrările acelui filosof satisfac deja 

standardele noastre de claritate; si ea nu este posibila daca ele 
manifesta un grad de irationalitate atat de inalt incat noi nu putem 
construi nimic cu înţeles din masa amorfă a ideilor lui” (82). 

O reconstrucţie raţională a unui sistem filosofic trebuie să 
îndeplinească, după Stegmueller, trei principii; 

(1) teoria să fie prezentată astfel încât ea să fie în acord 
cu ideile de bază ale filosofului; 

(2) pe cât posibil, ea trebuie să fie prezentată în termeni 
precişi; 

(3) teoria, de asemenea, dacă e posibil, trebuie sa fie pre- 
zentată ca o teorie consistentă. 

Aceste principii (care pot fi numite principiile adecvarii, 
preciziei şi claritatii), nu pot primi formulări „exacte“, iar aplicarea 
lor nu este supusă unor reguli foarte determinate. Primul principiu 
cere apelul la alte tipuri de analiza sau exegeză (in primul rand 
istorică) pentru a putea avea o idee presistematică asupra gândirii 
filosofului. El vrea să protejeze reconstrucţia sistematică de 
arbitrar, nefiind însă apt să determine atât de exact „adecvarea 
reprezentării raţionale“, încât să producă un unic model sau o 
unică interpretare a sistemului filosofic. De notat însă că modelele 
de reprezentare sistematică pot sugera, la rândul lor, ideile majore 
ale unui sistem, pot evidentia supoziţiile esenţiale ale acestuia 
tocmai prin recursul la capacităţile de organizare pe care le are 
modelul de interpretare constructivă. Descoperirea, de exemplu, 
a unor goluri într-un argument al filosofului poate conduce la 
introducerea printre premisele generale ale sistemului a acelei 
idei care ar face întregul argument corect. Acceptând prezenţa 
directă în textul operei a unor elemente incontestabile, prin 
care s-ar exprima „pilonii“ gândirii autorului, interpretarea con- 
struită prin reconstrucţie nu este o munca pur „constructivă“ si 
de aceea ea are nevoie de un test de adecvare. În general, cele 
mai importante „date ale sistemului“, care sunt considerate rele- 
vante pentru verificarea adecvării unui asemenea tip de interpre- 
tare, sunt: enunturile metodologice sau metafilosofice explicite 
ale autorului; sensul conceptelor determinat de contextele 
tehnice (demonstraţii, definiţii, analize conceptuale etc.); rolul 
„arhitectonic“ al unor idei, integrarea lor organică in corpul 
sistemului; acele teze sau idei pentru care există dovezi alternative 
— Situaţie care conferă sistemului ca întreg un grad mai înalt de 
coerenţă a viziunii. 

Concordanta cu aceste „date“ ar conferi modelului de recon- 
structie raţională un gen de „adecvare descriptivă“, cum s-ar 
exprima N. Chomsky. Dar o asemenea întreprindere ar putea fi 
testată mult mai pertinent dacă ea ar satisface şi o condiţie pe 
care acelaşi autor o numeşte „adecvare explicativă”. Un model 
de reconstrucţie este adecvat în acest sens dacă el conferă 
sistemului analizat o întemeiere în cadrul unui orizont tematic 
mult mai larg, dacă-i justifică forma lui particulară pornind de la 
anumite structuri sau tipuri mai generale de raționalitate. Con- 
versa ei nu e mai puţin relevantă: ca proba de adecvare explica- 
tiva, daca se demonstreaza ca incercarea de a justifica rational 
acea creaţie teoretică transcende tipul de rationalitate in care 
ea s-a înscris istoric, făcând necesar recursul la instrumente şi 
argumente ce pot opera numai în cadrul unor teorii de alt tip, 
acest fapt dezvăluie potentialitati latente ale sistemului filosofic 
original. Aşa cum încerca să demonstreze, de exemplu, Ortega 
Y Gasset, tentativa lui Aristotel de a-şi justifica principiile metafi- 
zicii, in mod deosebit principiul fundamental al acesteia, principiul 
noncontradictiei, formulat de Stagirit ontologic, ca un principiu 
structural al existenţei ca existenţă, depăşeşte cu totul posibilităţile 
unei „logici a întemeierii” admise de vremea sa (păstrată nealte- 
rată şi de marii scolastici, pentru care numai trecerea raţională 
de la existenţă la cunoaştere e permisă), recurgand la un argu- 
ment de gen cvasitranscendental: trebuie să admitem validitatea 
acestui principiu ontologic pentru că altfel nu sunt cu putinţă 
vorbirea cu sens şi cunoaşterea neambiguă a existentelor particu- 
lare (acestea din urmă fiind acceptate ca un datum, o realitate 
indiscutabilă). 

Asemenea cercetări, determinate de condiţia adecvării explica- 
tive, pot deschide posibilităţi neaşteptate în istoria ideilor, 
justificând mai mult decât orice altceva valoarea perspectivei 
reconstrucției imaginative. În felul acesta, investigarea logic- 
analitică a sistemelor filosofice ar corespunde celebrului „criteriu 
al progresului” în dezvoltarea cunoaşterii teoretice formulat de 
D. Hilbert: o idee nouă poate fi considerată un pas semnificativ 
in progresul cunoaşterii, dacă ea permite rezolvarea unor 
probleme pentru care ea nu a fost intenţionată. Nefiind o simplă 
„contemplare“ a sistemelor filosofice, ci considerându-le pe 
acestea obiecte ale unei cercetări fundamentale, reconstrucţia 

logică se ataşează astfel natural la condiţiile metodologice ale 
unei veritabile cercetări. 

Filosofia ca cercetare — aceasta este maxima supremă a analizei 
reconstructive a concepţiilor filosofice. Ea este o activitate cu 
multiple fațete şi conditionari, imposibil de captat într-un algoritm 
metodologic general şi abstract. , Normativitatea" ei metodologică 
este constituită de paradiqmele aplicării ei, de reconstructii 
exemplare ale ideilor marilor filosofi, mai degrabă decât de un 
canon explicit şi general. 

Dacă adecvarea descriptivă poate fi asemănată condiţiilor 
unei „analize spectrale” a sistemelor, adecvarea explicativă e 
mai degrabă analogul metafilosofic al reconstrucției „topologice“ 
a lor, a inscrierii principalelor teze ale unui sistem de gândire 
într-un spaţiu logic al unei rationalitati generalizate, pentru a li se 
determina posibilitatea noetică, dar şi limitele determinate de 
temeiul logic constitutiv. O asemenea cercetare, întreprinsă, de 
exemplu, de M. Friedman asupra teoriei matematicii a lui Kant, 
a relevat faptul că insuficienţa mijloacelor logice de construcţie 
a conceptelor şi argumentelor centrale a determinat apelul lui 
Kant la „construcţia în intuiţie” a conceptelor pentru a asigura 
realitatea lor obiectivă. 

” Condiţia formulării în termeni precisi a ideilor unui filosof se 
confruntă cel mai adesea cu problema alegerii acelui context în 
care un concept e folosit de autor cu sensul cel mai determinat 
şi reprezentativ pentru corelaţiile cu alte elemente sau sustineri 
rationale ale sistemului. Concepte cum ar fi „lucrul in sine", 
„obiect“, „principiu“ etc. au la Kant multe întrebuinţări în contexte 
diferite, care le conferă semnificaţii distincte. A le „preciza sensul” 
inseamnă, în primul rând, a distinge aceste contexte sau niveluri 
de construcţie a sistemului înainte de a le defini apelând la ter- 
minologia logico-filosofică actuală. Pe de altă parte, nu se poate 
obţine o interpretare uniformă şi consistentă a conceptelor sau 
distinctiilor unui filosof în termenii logic-analitici şi datorită posi- 
bilitatilor multiple de a utiliza in această reconstrucţie niveluri 
sau tipuri de logică diferite. De exemplu, primele incercări de a 
da un sens logic precis distinctiei kantiene între judecatile analitice 
şi cele sintetice utilizând resursele logicii moderne a propozitiilor 
a condus la concluzia că această distincţie e neintemeiata, fictivă, 
confundând mai degrabă planul logic cu cel psihologic în 

intelegerea cunoştinţelor. Sloganul ,disolutiei sinteticului a priori", 
caracteristic empirismului logic al „Cercului vienez“ sau al Şcolii 
de la Berlin din deceniile 3 şi 4 ale secolului XX, era întemeiat 
pe această analiză logică cu instrumente elementare. Implicarea 
ulterioară în reconstrucţia raţională a Criticii rațiunii pure a unor 
niveluri superioare ale logicii contemporane a condus, prin 
cercetările lui J. Hintikka, la un rezultat opus: justificarea distinctiei 
kantiene şi mai ales întemeierea ideii caracterului sintetic a priori 
al cunoaşterii matematice. Multe dintre rezervele critice anteri- 
oare la adresa unor idei sau distincţii kantiene au fost amendate, 
de asemenea, prin implicarea în reconstrucţie a logicilor inten- 
sionale, modale etc. Astfel, pluralitatea interpretărilor logice are 
două surse: multiformitatea şi diversitatea semnificatiilor concep- 
telor sistemelor filosofice, pe de o parte, şi posibilitatea implicării 
in analiză a unor etaje sau alternative ale construcţiilor logice actuale. 

Acest rezultat are relevanţă şi pentru al treilea principiu formu- 
lat de Stegmueller. Exigenta prezentării unui sistem filosofic ca 
o teorie consistentă poate funcţiona ca un criteriu de alegere 
între reconstructii alternative: când două reconstructii conceptuale 
sunt echivalente în raport cu alte standarde, dar numai una dintre 
ele reprezintă sistemul (sau un fragment al lui) ca o teorie 
consistentă, aceasta va trebui preferată. 

Testarea adecvarii reconstrucției rationale ca metodă sau 
perspectivă de interpretare a operelor filosofice nu este atât de 
problematică, dat fiind numărul imens de aplicaţii ale ei în filosofia 
contemporană. În marea lor majoritate, studiile istorico-filosofice 
ale filosofilor anglo-saxoni procedează in această manieră. 

Vom încerca să exemplificâm succesul şi limitele acestei 
perspective interpretative luând ca lucrare de referinţă cartea 
lui P. Strawson, The Bounds of Sense. An Essay on Kant's Critique 
of Pure Reason (1966), operă răspunzătoare in mare măsură 
pentru resurectia extraordinară a studiilor Kantiene in literatura 
filosofică anglo-saxonă in ultimele decenii ale secolului XX. 
Această abordare nu se defineşte explicit ca o reconstrucţie 
raţională în sensul tare al expresiei, nu formulează explicit un 
cadru logic-conceptual formalizat ca mediu al analizei şi reprezen- 
tării formei teoriei şi a semnificatiilor conceptelor kantiene. 
Acestea sunt mai degrabă presupuse a fi cele ale logicii, ale 
filosofiei limbajului şi epistemologiei contemporane. Aceasta din 

urmă, decretată a fi „succesoarea legitimă” a Criticii rațiunii pure, 
se constituie ca o analiză conceptuală a argumentelor, sustinerilor 
şi presupozitiilor unei realizări teoretice, având ca intenţie 
„Verificarea pretențiilor ei cognitive”. O epistemologie informată 
logic este sistemul de referinţă care va servi analizei reconstruc- 
tioniste a lui P. Strawson. 

Cercetarea lui Strawson se concentreaza exclusiv asupra 
structurii argumentative a operei kantiene, asupra conceptelor 
şi sustinerilor ei teoretice. Din această perspectivă, sarcina Criticii 
kantierte îi apare lui Strawson a fi aceea de „a cerceta acel cadru 
conceptual minimal de idei şi principii a cărui utilizare şi aplicare 
este esenţială cunoaşterii empirice şi care e implicat în orice 
concepţie coerentă a experienţei pe care o putem forma“ (83). 
Acesta este noul program al lui Kant pentru metafizică, acel 
domeniu al „celor mai generale şi fundamentale studii, iar metoda 
lui va fi nonempirică sau a priori, nu deoarece, ca în cazul 
metafizicii transcendente, el ar pretinde că se ocupă cu domeniul 
obiectelor inaccesibile experienţei, ci deoarece el studiază struc- 
tura conceptuală presupusă în orice cercetare empirică. Pentru 
acest gen de cercetare. Kant foloseşte uneori termenul «transcen- 
dental», distinct de «transcendent»”, desi el nu este consistent in 
folosirea acestor expresil” (84). 

Acest ,nucleu” al filosofiei lui Kant nu este insa prezent in 
opera acestuia într-o forma „pură“: „expunerea si dezvoltarea lui 
sunt peste tot intretesute cu doctrine problematice“; deşi Kant 
însuşi işi defineşte tematic opera sa ca „investigaţie a structurii 
generale de idei şi principii presupuse de orice cunoaştere de 
experienta..., el consideră această cercetare ca posibilă numai 
întrucât el a conceput-o in mod primar ca o cercetare a struc- 
turilor şi operaţiilor capacităţilor cognitive ale unor fiinţe cum 
suntem noi înşine. Idiomul operei este peste tot unul psihologic. 
Orice elemente necesare pe care Kant le-a descoperit în concep- 
tul de experienţă el le-a atribuit naturii acestor facultăţi. Rezulta- 
tele cercetării structurii conceptului de experienţă au fost astfel 
prezentate de Kant în termenii unei «psihologii transcendentale», 
ca fiind obţinute prin studiul «constituţiei noastre cognitive», al 
facultăţilor minţii, «sensibilitate» şi «intelect». Acestor facultăţi el 
le atribuie, ca surse, limitările pe care el le-a găsit în noţiunea 
de experienţă în genere” (85). De aceea, Kant proiectează 

filosofic rezultatele analizei logice a cunoaşterii printr-o psiholo- 
gizare a lor într-o „metafizică a idealismului transcendental”: 
„Doctrinele idealismului transcendental şi imaginea asociată a 
producerii Naturii aşa cum o cunoaştem din realitatea incognos- 
cibilă a lucrurilor aşa cum sunt ele în sine prin aparatul receptiv 
şi ordonator al minţii, sunt neîndoielnic obstacolele principale 
pentru o înţelegere simpatetică a Criticii” (86). 

Separarea acestor forme ale prezentării de rezultatele esen- 
tiale ale cercetărilor lui Kant ar putea urma sugestia unei prezentări 
„ironice“, aceea de a considera „întregul model al unei Naturi 
constituite de minte doar ca un tertip pentru a prezenta o 
cercetare analitică sau conceptuală într-o formă uşor accesibilă 
unei imaginatii iubitoare de figuri” (87). Lucrurile sunt departe 
de a fi atât de simple, deoarece psihologia transcendentală şi 
idealismul transcendental nu sunt doar „forme exterioare” ale 
expunerii, ele sunt direct implicate în construcţia şi justificarea 
argumentativa a operei. În ciuda acestor conexiuni, Strawson crede 
că ele nu reuşesc să „obscurizeze” complet structura teoretică a 
Criticii. Pe de altă parte, numeroase distincţii şi subteorii ale Criticii 
i se par lui Strawson a fi produsul mai degrabă al dorinţei lui Kant 
de a ilustra „arhitectonica raţiunii”: „dacă ceva în filosofie merită 
titlul de baroc, atunci aceste simetrii construite şi artificiale îl 
merită cu siguranţă” (88). Oare întâmplător Critica lui Kant a fost 
asemuită cu o sonată de tip baroc? 

Reconstrucţia lui Strawson nu amendează doar „ordinea şi 
detaliul expunerii lui Kant”, ea „elimină” ca irelevante secţiuni 
întregi ale operei şi se concentrează asupra deductiei transcen- 
dentale, analogiilor experienţei, în genere asupra Analiticii 
transcendentale. Nucleul acesteia, deductia categoriilor, strategia 
epistemologică prin care Kant încerca să dovedească validitatea 
obiectivă a categoriilor, este tratat ca un „argument care proce- 
dează prin analiza conceptului experienţei in genere pentru a 
stabili concluzia că o anumită obiectivitate şi o anumită unitate 
sunt condiţii necesare ale posibilităţii experienţei” (89). Deductia 
transcendentală „este un asemenea argument. Dar ea este, de 
asemenea, un eseu asupra subiectului imaginar al filosofiei 
transcendentale” (90). 

Analiza lui Strawson procedeaza astfel printr-o dubla reductie: 
mai intài, deductia transcendentala este proiectata ca un 

argument; apoi acest argument e reconstruit ca o simpla analiza 
conceptuala. Restul teoriei lui Kant a deductiei e considerat una 
dintre ,aberatiile la care l-a condus pe Kant in mod inevitabil 
modelul lui explicativ” (91). Structura sistematică şi presupozitiile 
interne a priori ale ştiinţei empirice, şi nu idiosincrasiile „idiomului 
facultăţilor” sunt elementele forte ale Criticii, teme reţinute de 
Strawson in interpretarea sa „austeră”. 

Revenind la deductia categoriilor, această strategie metodolo- 
gică prin care Kant intenţiona sa stabilească necesitatea aplicabili- 
tatii categoriilor la obiectele experienţei şi deci să le confere acestor 
„funcţii logice“ ale intelectului „sens şi semnificaţie“, Strawson 
notează: ,Deductia transcendentalá, desi este într-adevăr un 
argument, ea nu este doar un argument. Ea este, de asemenea, 
o explicaţie, o descriere, o povestire. Pentru a înţelege rolul ei 
ca povestire va trebui să considerăm din nou toate acele elemente 
ale modelului kantian pe care le-am eliminat din interpretarea 
noastră austeră... Avem în faţă elementele unei drame transcen- 
dentale“ (92). Un argument logic e utilizat de Kant pentru o 
explicaţie epistemologică, iar aceasta, la rândul ei, e „scufundată“ 
într-o teorie a idealismului transcendental. Cu alte cuvinte, 
argumentului logic i se conferă statutul de „argument fundational", 
întemeietor nu doar al unei asertiuni, ci al unei întregi posibilităţi 
de construcţie teoretică, al unui tip de discurs metafizic. Strawson 
se limitează însă la examinarea argumentului prezent în deductia 
transcendentală, a structurii lui logice: premiseie, paşii elemen- 
tari, concluzia. Această limitare programatică este conştientă însă 
de riscurile implicate, deoarece Strawson avertizează mereu: să 
ne reamintim ca deductia transcendentala este, la Kant, două 
lucruri în acelaşi timp, „un argument privind implicaţiile conceptului 
experienţei în genere şi o descriere a operaţiilor transcendentale 
ale facultăţilor subiective prin care experienţa e produsă. Ar fi, 
fără îndoială, satisfăcător daca am reuşi sa reducem cu totul 
ultimul aspect la primul, să interpretam psihologia transcendentala 
în termenii unui argument analitic. Orice efort de a face aceasta, 
deşi ar putea fi eroic, ar fi cu siguranţă deplasat; mai degrabă va 
trebui să încercăm sa disociem cele două elemente, rămânând 
mereu conştienţi de ele“ (93). 

O altă dificultate ce apare în calea aplicării analizei logic-diso- 
ciative şi diferenţiale prin natura ei la opera lui Kant constă în 

tendinţa lui Kant de a aspira la „maximul generalitatii şi abstractiei 
la fiecare pas al cercetărilor lui”; aceasta l-a facut pe Kant sa nu 
aducă în unele locuri ale argumentelor toate elementele nece- 
sare, multe dintre acestea fiind „amânate“, prezentate ulterior 
în alte contexte. Aceasta necesită suplinirea „golurilor” argumen- 
tative şi, mai ales, introducerea în analiza generală a exemplifică- 
rilor şi concretizărilor care-i dau substanţă şi coerenţă ideatică. 
Ar fi de amintit aici şi o curioasă caracteristică stilistică a expunerii 
lui Kant, în care unele concepţii sau distincţii fundamentale apar 
ca note de subsol la unele explicaţii suplimentare ale textului 
principal. (Vezi caracterizarea de importanţă capitală a spaţiului 
şi timpului ca intuitii formale sau nota prefetei a doua privind 
experimentul transcendental, procedeu considerat de unii 
interpreti ca fiind însăşi metoda obţinerii „elementelor“ raţiunii). 
Alteori, cum este cazul ultimului argument al expunerii metafizice 
a conceptului de spaţiu, importante modificări de ordin teoretic 
sunt introduse de Kant doar prin inversarea ordinii unor cuvinte 
în cadrul frazelor. Întreaga semnificaţie a argumentului a cărei 
concluzie e refrazată, se modifică astfel substanţial. Analiza logică 
nu trebuie să dezarmeze în faţa acestor particularităţi stilistice, 
ci trebuie să şi le asume ca probleme şi să încerce să le introducă 
în „scenariul“ abstract al texturii argumentative a operei. 
Transpunand într-un alt limbaj (al reconstrucției) textul unei 
opere, analiza logică e confruntată cu probleme analoge celor 
generate de traducerea unor opere în alte limbi. Succesul ei în 
reconstrucţia ideilor poate fi testat şi prin propuneri sau indicaţii 
privind modul în care trebuie tradus într-o altă limbă textul 
original. În cazul lui Kant, esenţiale mi se par a fi condiţiile puse 
de coordonatorii ediţiei Cambridge a operelor lui Kant: (i) tradu- 
cerea literală a operelor, lăsând cititorilor munca de interpretare: 
(ii) păstrarea intactă a frazelor lungi ale lui Kant, adevărate „unităţi 
ale argumentului“; (iii) eliminarea oricăror încercări de a „imbună- 
tăţi” textul lui Kant pe baza unor interpretări proprii traducătorului. 
Dacă prima pare a fi doar o precauţie, a doua se întemeiază pe 
rezultatele exegezelor analitice ale teoriei lui Kant; într-adevăr, 
frazele lungi ale lui Kant redau „argumentele lui continui”, 
compoziţii a căror semnificaţie logică nu este conferită decât de 
integralitatea lor; pe de'altă parte, descompunerea în paragrafe 
separate a textului lui Kant face să dispară revenirile, întregirile, 

dependentele interne ale ideilor, elemente caracteristice propen- 
siunii self-reflexive a ideatiei kantiene. 

Multi autori au criticat ,reductia analitică”, proiectarea 
,argumentativá" a demersurilor constructive şi critice kantiene - 
iniţiată de Strawson. Trebuie insă să înţelegem reconstrucţia 
raţională ca un program, un proiect în desfăşurare. Ea trebuie sa 
apeleze mereu la instrumente şi concepte logice din ce în ce 
mai sofisticate pentru a putea „capta“ sau reprezenta aspecte 
cât mai semnificative din operele fundamentale ale gândirii 
filosofice. Un exemplu tipic poate ilustra aceasta exigenta a 
reconstrucției rationale: ideea lui Kant a cunoaşterii matematice 
ca o „cunoaştere prin construcţia conceptelor în intuiţia pura”, 
nereductibilă la analiza conceptelor in sine, cum era cazul 
filosofiei; această construcţie pare a face apel la natura duală a 
cunoaşterii matematice, a geometriei in speţă: demonstrațiile 
logice ale teoremelor sunt realizate, în geometria clasică, de 
cele mai multe ori prin construcţia unor foguri, auxiliare în care 
sunt „reprezentate“ conexiunile conceptelor. Russell considera 
intreaga doctrină kantiană a rolului intuitiei în cunoaşterea 
geometrică un rezultat al „defectului“ modelului euclidian de 
axiomatizare a geometriei clasice, care nu avea în stocul axiomelor 
sau ipotezelor fundamentale toate premisele necesare unei 
demonstraţii pur logice. Reformularea axiomatică riguroasă, 
datorată lui Hilbert, a făcut nenecesar recursul la „inspectarea 
figurilor“, întreaga geometrie putând fi construită ca o teorie 
logică, fără intruziunea diagramelor. 

După Strawson, apelul la imagini nu e necesar structurii in 
sine a geometriei euclidiene, ci doar „geometriei fenomenale”, 
acelei geometrii care nu este nici un calcul neinterpretat, nici 
geometria fizică, ci studiul acelor „figuri pe care imaginaţia le 
produce, prin care obiectele fizice sunt reprezentate în intuiţia 
sensibilă”; această geometrie fenomenală ar media aplicarea 
matematicii la obiectele experienţei şi, ca urmare, constituirea 
ştiinţei exacte a naturii. Se poate înţelege astfel, după Strawson, 
recursul lui Kant la „construcţia în intuiţie“: imaginile ce însoțesc 
demonstrațiile geometrice euclidiene nu sunt trăsături esenţiale 
ale geometriei ca atare, ci „caracteristici esenţiale ale interpretării 
fenomenale a geometriei euclidiene” (94). 

Propunerea ideii unei geometrii fenomenale ca obiect al 
referintelor lui Kant poate justifica, dupa Strawson, „cum a fost 
posibil să se dezvolte geometria euclidiană într-un mod atât de 
satisfăcător, în ciuda faptului, indicat ulterior de matematicieni 
mai riguroşi..., că nu toate teoremele ei pot fi riguros deduse 
prin logica pură din axiomele şi definițiile formulate. Acolo unde 
un matematician riguros ar pretinde că o premisă necesară pentru 
strictetea logică a unei demonstraţii sau construcţii a fost omisă, 
a intervenit probabil faptul că sensurile prezentate prin imagini 
ale expresiilor relevante exclud efectiv orice alternativă la 
adevărul unei premise absente. De exemplu, în prima problemă 
a Elementelor lui Euclid se asumă că un cerc cu raza egală cu un 
segment de linie dreaptă şi cu centrul într-o extremitate a ei se 
intersectează cu cercul cu aceeaşi rază, dar cu centrul situat în 
celălalt capăt al segmentului de dreaptă. Această asumptie nu e 
justificată de nici un apel la postulate, definiţii sau axiome 
formulate explicit. Nu ne putem însă reprezenta nici o figură pe 
care o vom considera adecvată pentru restul descrierii de mai 
sus pentru care această asumptie sa nu fie valabilă. Figura sensului 
descrierii elimină orice alternative la această asumptie" (96). 

Studiile contemporane au arătat necesitatea acestui moment 
intermediar al „transformării“ geometriei abstracte pentru a fi 
aplicată lumii reale. Dar ele au evidenţiat şi necesitatea distingerii 
nivelurilor teoriei spaţiului şi a conceptualizării relaţiilor lor 
reciproce. De asemenea, identificarea directă atât a geometriei 
abstracte, cât şi a geometriei fizice cu „geometria fenomenală“, 
pe care o atribuie Strawson lui Kant, nu este atât de uşor de 
admis. În orice caz, critica adusă de empirismul logic concepţiei 
kantiene a geometriei ca ştiinţă apare în lumina acestor dezvoltări 
mult mai greu de susţinut. 

Deşi nu impartaseste total ideea lui Russell, după care 
dezvoltarea matematicii a demonstrat caracterul superfluu al 
ntuitiei^ kantiene, Strawson consideră însă că ideea „geometriei 
fenomenale”, deşi poate reconstrui adecvat sensul teoriei lui Kant 
şi poate oferi o „interpretare posibilă“ a geometriei euclidiene, nu 
rezolvă nici statutul ca ştiinţă al geometriei abstracte, nici al 
geometriei fizice, iar în dezvoltarea contemporană demonstrează 
că această interpretare nu serveşte vreunui scop important. Atunci 
când căutăm în matematică rigoarea, trebuie să admitem că ea 

„se bazează pe logică, nu pe imagini (on looks)“, iar dacă vrem 
să înţelegem aplicaţiile fizice ale geometriei va trebui să admitem 
că acestea „se bazează pe teste fizice şi măsurători de multe 
tipuri, şi nu doar pe contemplarea aparentelor fenomenale” (97). 
Oricat de ingenioasă ar fi interpretarea lui Strawson, ea este 
departe de a epuiza posibilităţile de reconstrucţie logică a ideii 
constructivismului cunoaşterii matematice a lui Kant. Nu numai 
formularea unor alte explicaţii conceptuale care au „salvat“ mai 
mult din particularitatea acestei concepţii, dar şi influenţa excep- 
tionala a lui Kant asupra evoluţiei ulterioare a matematicii şi a 
filosofiei matematicii (fie că e vorba de formalismul lui Hilbert, 
intuitionismul lui Brouwer sau de alte specii de constructivism) 
stau dovadă pentru acţiunea istorică a concepţiei lui Kant. 
Concepţia sa i-a provocat în primul rând pe matematicieni să 
ridice nivelul de abstracţie al conceptelor şi teoriilor, pentru a 
da seama de problema lui Kant. Două dintre cele mai revolutio- 
nare creaţii din matematică, datorate lui Bolzano şi Riemann, au 
fost in mare măsură răspunsuri la provocarea kantiană. 
Rezultatele reconstrucției rationale a sistemelor filosofice 
ilustrează astfel o altă idee, aparent paradoxală, a lui Whitehead; 
la „activul“ unui filosof trebuie să trecem nu numai gândurile 
care i-au fost preluate şi dezvoltate, ci şi pe cele care i-au fost 
respinse. În felul acesta se dezvăluie mai pregnant acţiunea 
istorică a concepţiei unui mare filosof, felul în care teoria sa a 
determinat cadrul de probleme al evoluţiei viitoare. 
Interpretarea operelor filosofice produsă de reconstrucţia 
raţională, dincolo de multitudinea opţiunilor pe care le lasă 
nivelurile sau tipurile logicii implicate în analiză, nu poate pretinde 
nici ea un acces privilegiat la „natura” sistemelor filosofice; întrucât 
această modalitate de interpretare necesită „traducerea” intr-un 
alt limbaj sau cadru conceptual a textului original, ea nu va putea 
depăşi dificultăţile oricărei traduceri, aşa cum au fost acestea 
determinate de W. Quine. Pe de altă parte, încercând să depă- 
şească subdeterminarea interpretării de text, logica sau „limbajul 
precis“ nu se pot elibera, la rândul lor, de supradeterminarea lor 
proprie, de faptul cà ele nu reprezintă instrumente formale „pure“, 
a căror semnificaţie ar fi epuizată de conexiunile formale ale 
sensurilor intrinseci ale conceptelor; ele nu sunt neutre faţă de 
orice angajare ontologică anterioară punerii lor în lucru, ci se 

constituie şi devin operaţionale numai în mediul unor asemenea 
supoziţii. 

O apreciere a semnificației şi valorii analizei logice ca metodă 
de interpretare filosofică va trebui să ia în considerare şi anumite 
limitări determinate de modul de operare al „logicii filosofice”, 
al analizei conceptelor şi ideilor filosofice. Numeroase studii (de 
la G. Ryle la S. Kripke si D. Lewis), de genul celor care intentio- 
nează să formuleze explicaţii logice ale unor concepte „intuitive“ 
cum sunt „necesitatea naturală“, „lege a naturii“, „cunoaştere“, 
„analitic” etc. sunt tributare unei perspective asupra sarcinilor 
filosofiei care o înstrăinează de marea tradiţie a gândirii filosofice 
(ilustrată exemplar de Aristotel şi Kant) şi îi compromite capaci- 
tatea interpretativă. Cel mai adesea asemenea studii analitice 
concep munca cercetării logice în filosofie ca fiind ,regimentarea" 
unor trăsături ale discursului obişnuit sau formularea exactă a 
unor intuiţii; condiţia adecvarii la aceste intuitii este fundamentală 
pentru acceptarea unor asemenea „teorii“ ale filosofiei analitice. 
intregul demers al logicii filosofice (a nu se confunda aceasta cu 
unele capitole de logică moderna greşit prezentate sub această 
denumire) se centrează pe analiza conceptelor, formularea unor 
„explicaţii conceptuale”, care vor fi provocate, la rândul lor, de 
construirea unor exemple „contraintuitive”. Dincolo de dificultăţile 
conceptului de intuiţie care prezidează (deşi nicâieri analizat) 
toate demersurile logicii filosofice, trebuie să subliniem diferenţa 
fundamentală de „stil“ şi intenţie între, de exemplu, cercetările 
lui Kant şi cele ale filosofilor analitici. Kant însuşi a dat o explicaţie 
care ar putea fi folosită pentru a marca pregnant această 
diferenţă; încercând să răspundă unei critici care considera că 
distincţia analitic-sintetic nu-i aparţine, nu ar fi fost propusă de el 
pentru prima dată, Kant recunoaşte că, într-adevăr, ea este 
„Clasică“, dar pana acum ea a fost doar un joc de cuvinte, pe 
când el a utilizat-o într-o cercetare substanţială a ştiinţei. Această 
diferenţă pare a fi uitată de cei care se declară „moştenitorii lui 
legitimi“, filosofii analitici; ei nu-l urmează pe Kant în investigarea 
,substantiala” a cunoaşterii ştiinţifice, ci se retrag în inventarea 
unor jocuri de limbaj sau în studiul „cazurilor paradigmatice”, 
prin care să se determine sensurile standard" ale unor concepte 
şi relaţiile lor semnificative. Pentru a fi adecvată ca instrument 
de interpretare a operei lui Kant, reconstrucţia analitică trebuie 

să devină ea însăşi consonantá cu tipul de cercetare kantian; sa 
propună nu simple „regimentări” ale intuitiilor sau ale limbajului 
comun, ci modele explicative fundamentale, în termenii cărora 
Sa se capteze semnificaţia internă şi spaţiul de posibilităţi ale 
unei opere de asemenea anvergură teoretică. Reconstrucţia sau 
interpretarea constructivă trebuie să descopere structurile 
profunde, interesante şi generalizabile ale teoriei originale (98). 

A reduce sarcina filosofiei la „analiza conceptelor”, investi- 
garea existenţei fiind lăsată exclusiv pe seama ştiinţelor, inseamnă 
o retragere a filosofiei care-i anulează şi valenţele ei de inter- 
pretare a experienţei sui generis a gândirii filosofice, capacita- 
tea de a „descoperi“ dimensiunea profundă a sistemelor filosofice 
complexe. ,Congruenta" cu intuitiile sau cu sensurile cuvintelor 
din intrebuintárile lor in diferite situatii de vorbire sorteste filosofia 
analitica la sterilitate. Pentru a fi capabilá sa interpreteze construc- 
tiv operele filosofilor, filosofia analiticà va trebui sà revinà la 
ceea ce a fost „filosofia ştiinţifică” a anilor ‘30 ai secolului trecut, 
o cercetare fundamentală cooperantă cu ştiinţa exactă. Îndepăr- 
tandu-se de la idealul clasic constructiv de filosofare, de a propune 
scheme conceptuale care să conducă ample programe de 
reconstrucţie a experienţei ca întreg, modele explicative funda- 
mentale, filosofia analitică riscă să-şi compromită şi valoarea ei 
ca modalitate de interpretare a operelor filosofice. De aceea, nu 
sunt lipsite de importanţă reacţiile împotriva „analizei filosofice” 
ca modalitate exemplară a practicii filosofice din partea unor 
filosofi care au avut contribuţii fundamentale în logica ştiinţei şi 
în filosofia analitică în genere (99). 


y noi, , Continentalii"? 


O problemă de interpretare importantă o constituie intele- 
gerea sensului titlurilor unor opere filosofice. Exegeza extinsă 
consacrată Metafizicii, Discursului asupra metodei, Criticii raţiunii 
pure, Fenomenologiei spiritului, Constructiei logice a lumii etc. 
dovedeşte semnificaţia pe care filosofii în general o acordă acestui 
„act“ (exceptându-l aici pe Aristotel), prin care doreau din capul 
locului ca operele lor să fie bine înţelese şi receptate. Newton 
relua titlul cărţii sale fundamentale, titlu la care meditase profund, 
in prezentarea „ofertei“ către cititor, propunând astfel cheia 
receptării sensului întreprinderii sale teoretice: „ofer această operă 
ca principii matematice ale filosofiei, pentru că întreaga dificultate 
a filosofiei pare a consta în...”, se adresa el în Prefaţa către cititor 
a lucrării sale Principiile matematice ale filosofiei naturale. Cu atât 
mai problematică este uneori descifrarea semnificației sau intele- 
sului unor sintagme folosite de filosofi pentru a determina anumite 
orientări, tipuri sau curente de gândire filosofică. 

O situaţie caracteristică întâlnim în cazul apelatiei „Filosofie 
Continentală” (Continental Philosophy), pe care filosofii analitici, 
britanici îndeosebi, preferă să o folosească pentru a se referi la 
filosofia ţărilor Europei continentale. „Filosofia Continentală”, această 
denumire artificială, superficială şi arogantă nu este o simplă 
„indicație geografică”, ci ea marchează mai degrabă o deosebire 
tipologică, ea se referă la o „specie de filosofie, alta decât filosofia 
analitică“ (Strawson), rivală acesteia, de calitate inferioară. 

J. Searle caracteriza filosofia analitică „tradiţională“ ca „analiză 
a sensurilor”, o „disciplină de ordinul doi, care analizează structura 
logică a limbajului în general, dar nu are de-a face cu adevăruri 
de ordinul întâi asupra lumii“; prin filosofia analitică, filosofia ar 
fi devenit cu adevărat „universală“, deoarece ea nu are alt dome- 
niu special în afara „discursului tuturor disciplinelor şi a discursului 
simțului comun”. Ea combină ideea că filosofia este ,esential- 
mente o întreprindere conceptuală, analitică, cu aceea că sarcina 
ei este fundationala — adică aceea de a oferi fundamente sigure 
unor asemenea lucruri cum este cunoaşterea” (100). Filosofia 
analitică vrea să satisfacă nu „nevoile emoţionale” ale indivizilor, 
ci raționalitatea, claritatea, rigoarea şi self-critica. De aceea, date 
fiind aceste valori, nu e dificil să se considere „secolul analizei“ 
una dintre marile epoci ale filosofiei în genere. 

Aceste valori ar fi tocmai acelea care disting filosofia analitică 
de „Filosofia Continentală”. În ciuda rezonantei geografice a 
expresiei, aşa cum spunea B. Williams, pentru filosofii analitici 
„Filosofia Continentală” desemnează nu atât de mult „activităţi 
ce se petrec pe un anume continent îndepărtat, ci, în multe 
cazuri, cele care au loc în departamentele vecine de literatura” 
(101). Altfel spus, „Filosofia Continentală” grupează în mod straniu 
gânditori şi concepţii atât de diferite (de la Husserl la Derrida) 
prin singura caracteristică de a fi „altceva“ decât filosofia analitică 
britanică. Este un fel de a spune că Filosofia Continentală este 
„Ceea Ce este în afară”, „ceea ce nu trebuie făcut“; ea ar reprezen- 
ta ceva arbitrar, pretentios, exotic.şi self-destructiv. Nu este un 
Caz rar cand un filosof analitic risca o asemenea asertiune: filosofia 
analitică este singura filosofie: restul e... zgomot! 

Filosofia analitică, aflată ea însăşi într-o criză de identitate, 
incearcă pentru prima dată să-şi cerceteze trecutul. Astfel, urcând 
prin Russell şi Wittgenstein, prin Frege şi Bolzano, ea ajunge să 
se considere ca parte a trunchiului principal al filosofiei, care şi- 
a continuat dezvoltarea începând cu Dialogurile lui Platon şi faţă 
de care actualele „evoluții“ de pe continent nu sunt decât „abateri 
de la subiect”. 

In Introducerea la o recentă Enciclopedie a Filosofiei Conti- 
nentale, S. Glendinning explică sursele multiple ale acestei 
atitudini negative pe care o încorporează apelativul „Filosofie 
Continentală“; una dintre acestea este analogia cu ceea ce englezii 

numesc Continental breakfast” (definit in Dicţionarul Oxford: a 
light breakfast of rolles and coffee), expresie incetatenita in 
secolele al XVII-lea si al XVIII-lea, atunci cand tinerii de familii 
nobile erau trimişi în Europa să facă „Grand Tour”, să viziteze 
centrele culturale pentru a-şi încheia astfel educaţia. Un european 
de pe continent, fâră asistenţa unui britanic, nu se recunoaşte 
„Continental“ în acest sens (scrierea cu C mare a fost introdusă 
special în limba engleză pentru a distinge o atitudine faţă de o 
trimitere geografică!). Europenii, scrie Glendinning (102), nu se 
pot recunoaşte, fâră ajutorul englezilor, filosofic în Europa, 
deoarece, după filosofii analitici, ei ar fi pierdut contactul cu 
marea tradiţie a filosofiei Europei, cu „modurile argumentative 
ale gândirii apusene”; Filosofia Continentală ar personifica o 
„posibilitate a filosofiei de a fi vida” sau ar fi o falsă personificare 
în genere a filosofiei. Cum scria G. Ryle, unul dintre cei mai acizi 
critici la adresa filosofiei nonanalitice: „Husserl wrote as if he 
had never met a scientist - or a joke"! 

Nu este de neinteles (nu si de acceptat fara rezerve) modul 
acesta neconcesiv in care filosofia analitica se raporteaza la 
Filosofia Continentala, date fiind obstacolele ridicate de acesta 
din urma in calea propriei ei definiri, identificari. Ceea ce s-a 
intàmplat in partea a doua a secolului XX in filosofia de pe 
continent este o succesiune a curentelor si orientarilor care atinge 
ritmul modelor de la Paris: structuralism, psihanaliza existentiala, 
semiologie, narativism, textualism, neoretorica, postmodemism, 
deconstructie, post-postmodemism s.a. Fatá de relativa constantá 
a atitudinilor fundamentale si a metodologiei filosofiei analitice, 
evolutia filosofica de pe continent desfida, pentru unii, insási 
ideea de filosofie ca întreprindere raţională, critica, argumentativă, 
interesată de structuri de inteligibilitate, în care reformele 
intelectuale nu se produc in fiecare moment. „Experimentele“ 
filosofice care se succed pe continent, fâră a avea adesea timp 
să-şi decanteze semnificaţiile, par a indica o filosofie aflată într-o 
permanentă căutare a domeniului. Determinaţiile adesea ,nega- 
tive” ale acestor mişcări de idei solicită mai degrabă ,oficializarea" 
relaţiei lor cu filosofia nu prin denumiri tematice, ci prin titlurile 
unor cárti de succes: Gramatologia, Arheologia cunoaşterii, 
Limited Inc., Strategii fatale, Aventura semiologică, Gradul zero 
al scriiturii, Mitologii etc. Multe dintre aceste „orientări“ filosofice 

isi au originea in afara filosofiei, în curentele la moda în critica 
literară, cărora le împrumută nu doar „metodele“, dar şi stilul, 
conducând uneori la imposibilitatea de a mai distinge o creaţie 
literară de o operă filosofică. Semnificative sunt în această 
privinţă modurile în care adepţii postmodernismului se situează 
pe ei sau filosofia pe care o propun: „postmodernismul nu este 
deloc o filosofie, ci doar ceva care pluteşte în aer” (F. Guattari); 
„cunoaşterea postmodernă nu produce cunoscutul, ci necunos- 
cutul“ (J.-F. Lyotard); „postmodernismul este o modă în gândire, 
vorbire şi sensibilitate” (Lyotard). Unii postmoderni se caracteri- 
zează cu candoare ca „teoreticieni teroristi”, care se situează 
permanent pe o poziţie de provocare. 

Deşi mulţi dintre filosofii Continentali reprezentativi au oferit 
„lecturi“ importante ale operelor unor filosofi (E. Levinas la Husserl 
şi Heidegger, Derrida la Husserl, Deleuze la Nietzsche, Kant, 
Bergson, Hume şi Spinoza!), nu se poate ajunge uşor la articularea 
cu o minimă coerenţă a unei viziuni asupra interpretării proprii 
acestora. Adesea „lecturile“ marilor opere ale filosofiei sunt 
atât de „radicale” încât ele nu pot fi în genere asociate experi- 
entei interpretative; ele nu satisfac cerinţele minimale ale 
interpretării, textele filosofice fiind cel mai adesea simple 
„pretexte” pentru „transformări“ ale filosofiei. Astfel, extinsul 
comentariu al lui J. Hyppolite (mentorul lui Foucault şi Derrida), 
Geneza şi structura Fenomenologiei spiritului, era considerat de 
Foucault mai degrabă decât un comentariu „scena unui experi- 
ment, a unei confruntări“. Deleuze îşi definea cartea sa asupra 
lui Kant ca fiind „o carte asupra unui duşman”! Unii dintre 
postmoderni, deveniți „gânditori independenţi”, ce-şi definesc 
filosofia ca o „artă de a forma, fabrica sau inventa concepte” 
(Deleuze), isi reconsidera studiile interpretative anterioare doar 
ca „opere scolastice", ce interesează „stilul decorativ” al mono- 
grafiilor, care însă nu mai pot soca pe „intelectuali“. Dacă se mai 
acceptă, ca specie literară, comentariul filosofic, acesta va trebui, 
după Derrida, nu să caute un „sumar al ideilor” unui autor, ci să 
genereze un „efect de lectură”, să multiplice sensurile textului. 

Încercarea de a stabili în cazul Filosofiei Continentale, mai 
ales în faza ei postmodernă, o viziune ontologică asupra naturii 
operei întâmpină dificultăţi insurmontabile. Însuşi conceptul de 
„operă filosofică” devine problematic (o „relicvă a modernității”); 
opera este înlocuită, ca obiect al interpretării, cu epistemele 


Cum se interpreteaza operele filosofice 69 


unei epoci, cu textul lipsit de un autor determinat; in ultima 
instanţă, însăşi cartea este substituită, la Derrida, de bizare 
aventuri tipografice. 

Procedeul cel mai mediatizat al „hermeneuticii“ postmoderne 
este deconstruc(ia lui Derrida. Încercările de a-i stabili statutul 
acestei „interpretări“, de a-i defini profilul epistemic, de a-i iden- 
tifica procedurile metodologice şi valoarea sunt adesea confrun- 
tate cu o dificultate majoră: conceptele prin care s-ar încerca o 
asemenea determinare (analiză, metodă, structură etc.) sunt ele 
însele cele care necesită deconstructie. Relevantă este, in acest 
sens, propria declaratie a lui Derrida. In Scrisoare catre un prieten 
japonez, Derrida afirmă: „În ciuda aparentelor, deconstructia 
nu este nici o analiză, nici o critică... Ea nu este o analiză, în 
mod special, datorită faptului că demontarea unei structuri nu 
este o regresie la elementele simple, la o origine indecompo- 
sabilă.... Ea nu este nici o critica, in sens general sau kantian... 
Voi spune acelaşi lucru despre metodă. Deconstructia nu este o 
metodă şi nu poate fi transformată intr-o metodă” (103). Derrida 
refuză să „definească“ deconstructia, deoarece aceasta nu este 
o „entitate fixă, susceptibilă de definiţie ontologică”. Deconstruc- 
tia nu poate fi redusă nici la o mulţime de metode sau proceduri, 
deşi ea a fost adoptată cu entuziasm de unii critici literari şi 
filosofi tocmai ca o asemenea „metodă de interpretare”. „Mai 
degrabă decât de o metodă, Derrida vorbeşte de deconstructie 
ca de un «eveniment» singular. El nu e iniţiat de intenţia conştientă 
sau decizia subiectivă; el este inerent în însăşi textualitatea unui 
text filosofic, în acele puncte oarbe, contradicții sau aporii, care 
depasesc formulările lui explicite, acele momente din cadrul 
oricărui text care tind să submineze propriile lui presupozitii si 
scopuri. Într-adevăr, orice text (construcţie) filosofic, necesarmente, 
se deconstruieşte pe sine. Ca urmare, un deconstructionist 
intervine într-un text pentru a articula aceste momente implicite 
ale deconstructiei, cel mai adesea nerecunoscute de autor" (104). 

Considerată din perspectiva problemei interpretării, decon- 
Structia este prezentată de Derrida ca relaţie cu totul aparte cu 
textul: „Eu iubesc foarte mult orice text pe care-l deconstruiesc 
in modul meu propriu; textele pe care vreau să le citesc din 
perspectiva deconstructiei sunt textele pe care le iubesc cu 
acel impuls al identificării indispensabil lecturii” (105). Decons- 

tructia nu este agresivă fata de texte, deoarece ea „se deschide 
pe sine complet, într-un gest fundamental de graţie” câtre alte 
texte faţă de care avem o datorie de care nu ne putem achita în 
întregime niciodată. Relaţia cu alte texte, una de contact, va fi 
textualizata, supusă constrângerilor lecturii: „Interpretul nu trebuie 
să posede un program preconceput, ci trebuie să-l reinventeze 
la fiecare pas, ca tribut, ca tact“ (106). 

Pentru a înțelege ceva din natura deconstructiei, multi au 
fost tentaţi sa pornească de la ,destructia (Destruktion) istoriei 
ontologiei^ a lui Heidegger. Iluzorie tentativă, deoarece decon- 
structiei îi lipseşte un profil cât de cât stabil pentru a permite o 
comparaţie, fie şi cu ideile lui Heidegger; „obiectul“ ei se modifică 
permanent (tot astfel şi neologismele lui Derrida): limbaj, text, 
intenţii, „vocea“, concept, temă etc. O minimală semnificaţie a 
,deconstructiei" (sau un pas posibil al conturarii ei) ar fi: stabilirea 
într-o operă a opoziţiilor conceptuale fundamentale şi supunerea 
lor criticii destabilizatoare pentru a elibera noi orizonturi: supu- 
nerea acestor opoziții unor interogatii de posibilitate; aceasta ar 
duce, a la Wittgenstein, limbajul la limitele lui, generând o pletoră 
de termeni prin care s-ar aproxima această „luptă cu marginile“; 
violentarea convențiilor, a textului însuşi, critica lui interna, intoar- 
cerea textului asupra lui însuşi. 

Derrida a fost, fără îndoială, cel mai influent filosof european 
în ultimul sfert al secolului trecut. Deconstructia lui este considerată 
(după gustul filosofic!) fie zenitul, fie nadirul filosofării. Pornind în 
cea mai mare măsură de la Heidegger, îndeosebi de la pronuntàrile 
acestuia aforistice din ultima perioadă, evoluţia lui Derrida 
ilustrează pregnant o „constatare“ a lui Whitehead: orice mare 
filosofie sta sub semnul a doi gânditori: primul, cel care a initiat-o; 
al doilea, cel care a elaborat-o până la reducerea ei la absurd. 

Secolul XX a debutat filosofic chiar din primul său an printr- 
un proiect de maximă luciditate şi rigoare: Cercetările logice ale 
lui Husserl. Treptat, el a experimentat aproape toate posibilităţile 
gândirii filosofice, deschizând nenumărate. perspective, de la 
raționalismul extrem al fenomenologiei fundamentale la „gândirea 
slabă“ a hermeneuticii şi la sfidarea deconstructiei. El a fixat un 
prag nou al autoreflectiei şi a multiplicat la extrem orizonturile 
interpretării. El a reinvestit cu sensuri noi toate operele esenţiale 
ale filosofiei. Secolul XXI, care a început în acest an, ce soartă 
va rezerva filosofiei? 

